title: 2016 m. sausio 20 d. Valdytojų tarybos sprendimas dėl EIB darbo tvarkos taisyklių pakeitimų siekiant stiprinti EIB valdymą [2016/772]

text:
18.5.2016

               LT

               Europos Sąjungos oficialusis leidinys

               L 127/55

         VALDYTOJŲ TARYBOS SPRENDIMAS
   2016 m. sausio 20 d.
   dėl EIB darbo tvarkos taisyklių pakeitimų siekiant stiprinti EIB valdymą [2016/772]
   EUROPOS INVESTICIJŲ BANKO VALDYTOJŲ TARYBA,
   ATSIŽVELGDAMA Į:

               1)

               Statuto 7 straipsnio 3 dalies h punktą, pagal kurį Valdytojų taryba tvirtina Banko darbo tvarkos taisykles,

               2)

               Statuto 11 straipsnio 1 dalį, pagal kurią Valdytojų taryba Direktorių valdybos siūlymu skiria Valdymo komiteto narius, ir

               3)

               Statuto 11 straipsnio 2 dalį, pagal kurią Valdytojų taryba gali kvalifikuota balsų dauguma priimti sprendimą atstatydinti Valdymo komiteto narį,

         KADANGI Bankas siekia stiprinti Etikos ir atitikties komiteto vaidmenį ir griežtinti Banko Valdymo komiteto narių skyrimo ir galimo jų įgaliojimų sustabdymo vidaus taisykles;
   KADANGI Etikos ir atitikties komiteto vaidmenį turėtų sustiprinti šiam komitetui suteikiama galimybė teikti nuomones kiekvieno Valdymo komiteto ar Direktorių valdybos nario etikos klausimais;
   KADANGI Valdytojų taryba, kuriai pagal Statutą suteikta teisė priimti sprendimą dėl galimo Banko Valdymo komiteto narių įgaliojimų sustabdymo, gali priimti ir sprendimą laikinai sustabdyti Valdymo komiteto nario įgaliojimus;
   KADANGI šio įgaliojimo konkrečiomis apibrėžtomis aplinkybėmis ribotam laikui sustabdyti Valdymo komiteto narių įgaliojimus perdavimas pageidautinas, kad Bankas galėtų greitai reaguoti į ypatingas situacijas; pagal siūlomą tvarką numatoma šį įgaliojimą Valdytojų tarybos pirmininko sutikimu perduoti Banko pirmininkui, o su Banko pirmininku susijusiais atvejais – Valdytojų tarybos pirmininkui;
   KADANGI bet koks sprendimas sustabdyti įgaliojimus bus priimtas tik pasikonsultavus su Etikos ir atitikties komitetu;
   KADANGI atitinkamos taikomos procedūros nustatytos naujajame Banko darbo tvarkos taisyklių 23b straipsnyje;
   KADANGI, taikant pirmiau minėtose taisyklėse nustatytą tvarką, priimti papildomas įgyvendinimo taisykles dėl įgaliojimų sustabdymo ir atstatydinimo tvarkos pavedama Direktorių valdybai;
   KADANGI pagal Statuto 11 straipsnio 2 dalį dėl pirmiau minėtų taisyklių kvalifikuota balsų dauguma turėtų balsuoti Valdytojų taryba;
   KADANGI, siekiant padėti Banko Direktorių tarybai priimti sprendimus dėl Valdymo komiteto narių skyrimo, įsteigiamas patariamasis komitetas, kurio užduotis – teikti neįpareigojančias nuomones;
   KADANGI, siekiant padėti priimti sprendimus dėl tokių paskyrimų ir reaguoti į naujausius geriausios bankų patirties pokyčius, kai kuriuos kriterijus, taikytinus priimant sprendimus dėl paskyrimo, reikia įtraukti į Banko darbo tvarkos taisykles;
   KADANGI reikia padaryti keletą techninių Darbo tvarkos taisyklių 11 straipsnio 3 dalies pakeitimų, kurių tikslas – užtikrinti sklandų įvairių komitetų, įsteigtų Direktorių valdyboje, pavyzdžiui, Rizikos politikos komiteto, veikimą,
   kvalifikuota balsų dauguma NUSPRENDĖ:

               1.

               Iš dalies pakeisti Banko darbo tvarkos taisyklių 11 straipsnio 3 ir 4 dalis ir į Banko darbo tvarkos taisykles įterpti du naujus straipsnius – 23a ir 23b, kaip nurodyta Dokumente 16/01.

               2.

               Pakeistos Darbo tvarkos taisyklės įsigalioja praėjus 120 dienų nuo šio sprendimo priėmimo dienos arba 2016 m. rugsėjo 1 d., priklausomai nuo to, kuri yra vėlesnė.

               3.

               Iš dalies pakeistos Darbo tvarkos taisyklės skelbiamos Europos Sąjungos oficialiajame leidinyje.

            Valdytojų tarybos vardu

            Pirmininkas

         H.-J. SCHELLING

            Sekretorius

         K. TRÖMEL

      PRIEDAS
      Europos investicijų banko darbo tvarkos taisyklės, patvirtintos 1958 m. gruodžio 4 d., su pakeitimais, Valdytojų tarybos padarytais 1973 m. sausio 15 d., 1981 m. sausio 9 d., 1986 m. vasario 15 d., 1995 m. balandžio 6 d., 1995 m. birželio 19 d., 1997 m. birželio 9 d., 2000 m. birželio 5 d., 2002 m. kovo 7 d., 2004 m. gegužės 1 d., 2010 m. gegužės 12 d., 2012 m. balandžio 25 d., 2013 m. balandžio 26 d. ir 2016 m. sausio 20 d.
      I SKYRIUS

         FINANSINIAI METAI

      1 straipsnis
      Banko finansiniai metai prasideda kiekvienų metų sausio 1 d. ir baigiasi gruodžio 31 d.
      II SKYRIUS

         VALDYTOJŲ TARYBA

      2 straipsnis
      1.   Valdytojų taryba renkasi, kai ją sušaukia pirmininkas savo iniciatyva arba vieno iš jos narių prašymu. Banko pirmininkas savo iniciatyva arba Direktorių valdybos prašymu gali kreiptis į Valdytojų tarybos pirmininką, prašydamas sušaukti Tarybą.
      2.   Metinei ataskaitai nagrinėti ir bendroms Banko kryptims nustatyti Valdytojų taryba sušaukia metinį susirinkimą.
      3.   Valdytojų taryba gali nuspręsti patvirtinti metinę ataskaitą, kurią sudaro jo finansinė atskaitomybė (balansas, pelno (nuostolio) ataskaita, specialiosios srities ataskaita, metinių ataskaitų aiškinamasis raštas kartu su konsoliduota jų versija ir visos kitos ataskaitos, kokios gali būti reikalingos Banko finansinei padėčiai ar rezultatams įvertinti), nešaukdama metinio susirinkimo, įskaitant rašytinę procedūrą.
      4.   Valdymo komiteto nariai gali būti kviečiami dalyvauti Valdytojų tarybos posėdžiuose. Direktorių valdybos, Valdymo komiteto ir Audito komiteto nariai dalyvauja metiniame Valdytojų tarybos susirinkime.
      3 straipsnis
      1.   Apie Valdytojų tarybos posėdį turi būti pranešama likus ne mažiau kaip trisdešimčiai dienų iki nustatytos tokio posėdžio dienos.
      2.   Posėdžio darbotvarkę ir susijusius dokumentus Valdytojų tarybos nariai turi gauti likus ne mažiau kaip dvidešimčiai dienų iki posėdžio.
      3.   Kiekvienas valdytojas turi teisę prašyti įtraukti į Tarybos posėdžio darbotvarkę klausimus, jei jis savo rašytinį prašymą Valdytojų tarybos pirmininkui pateikia likus ne mažiau kaip penkiolikai dienų iki posėdžio.
      4.   Šio straipsnio 1–3 dalyse nustatytų terminų galima nesilaikyti, jei su tuo sutinka visi Tarybos nariai arba jei skubiais atvejais tokį sprendimą priima Valdytojų tarybos pirmininkas Banko pirmininko prašymu.
      4 straipsnis
      Valdytojų tarybos sprendimai priimami vadovaujantis Europos investicijų banko statuto (toliau – Statutas) 8 straipsniu.
      5 straipsnis
      1.   Valdytojų tarybos pirmininkas ir Direktorių valdybos pirmininkas gali teikti sprendimus balsavimui raštu arba elektroniniu būdu.
      2.   Sprendimai laikomi priimtais, kai Valdytojų tarybos sekretoriatas gauna pakankamai balsų už.
      3.   Balsavimas raštu ar elektroniniu būdu, prireikus taikant tyliojo pritarimo procedūrą, yra procedūra, paprastai taikoma skiriant Direktorių valdybos, Valdymo komiteto ir Audito komiteto narius.
      4.   Išskyrus atvejus, kai sprendimas turi būti priimamas vieningai arba kvalifikuotąja balsų dauguma, Valdytojų taryba, gavusi Direktorių valdybos siūlymą, sprendimus gali priimti taikydama tyliojo pritarimo procedūrą. Sprendimas, priimamas taikant tyliojo pritarimo procedūrą, yra laikomas priimtu, jei per šešias savaites nuo jo išsiuntimo pusė tarybos narių ar nariai, kurių pasirašytojo kapitalo dalis kartu sudaro daugiau kaip pusę kapitalo, nenurodo, kad jie su tokiu sprendimu nesutinka.
      Kiekvienas valdytojas turi teisę reikalauti nutraukti tyliojo pritarimo procedūrą.
      6 straipsnis
      Kiekvienas valdytojas gali priimti tik vieno kolegos rašytinį įgaliojimą būti jo įgaliotiniu Valdytojų tarybos posėdyje ir balsuoti už jį.
      7 straipsnis
      1.   Pirmininko pareigas eina kiekvienas Tarybos narys rotacijos tvarka, nustatyta Europos Sąjungos Tarybos valstybių narių protokolu.
      2.   Tarybos nario kadencija eiti pirmininko pareigas baigiasi arba metinio susirinkimo, arba praėjusių metų finansinių ataskaitų patvirtinimo dieną, priklausomai nuo to, kuri yra vėlesnė. Naujai paskirtas pirmininkas pareigas pradeda eiti kitą dieną.
      8 straipsnis
      Valdytojų tarybos posėdžiai protokoluojami. Protokolus pasirašo pirmininkas ir sekretorius.
      9 straipsnis
      Kiekvienas Valdytojų tarybos narys turi teisę vartoti vieną iš oficialiųjų Bendrijos kalbų. Jis gali reikalauti, kad Tarybai svarstyti teikiamas dokumentas būtų parengtas jo pasirinkta kalba.
      10 straipsnis
      Visa korespondencija Valdytojų tarybai siunčiama Valdytojų tarybos sekretoriato, esančio Banko pagrindinėje buveinėje, adresu.
      III SKYRIUS

         DIREKTORIŲ VALDYBA

      11 straipsnis
      1.   Direktorių valdybos posėdžiai vyksta ne rečiau kaip šešis kartus per metus ir kiekviename iš jų nustatoma kito posėdžio data.
      2.   Pirmininkas Direktorių valdybą šaukia anksčiau, nei numatyta, jei to prašo trečdalis balso teisę turinčių narių arba jei pirmininkas mano, kad tokio posėdžio reikia.
      3.   Atsižvelgiant į Direktorių valdybos įgaliojimus ir vadovaujantis šių Taisyklių 18 straipsniu, Direktorių valdyboje sudaromas Darbuotojų atlyginimų ir biudžeto komitetas, įgaliotas teikti Direktorių valdybai neįpareigojančias nuomones iš anksto nustatytais klausimais, taip palengvindamas sprendimų priėmimą.
      Atsižvelgiant į Direktorių valdybos įgaliojimus ir vadovaujantis šių Taisyklių 18 straipsniu, Direktorių valdyba gali priimti sprendimą sudaryti Rizikos politikos komitetą ir Dalyvavimo kapitale politikos komitetą, kurių nariai skiriami ir kurių darbo tvarkos taisyklės priimamos juos sudarius. Kai reikia, šie komitetai gali posėdžiauti kartu, taip pat gali į posėdį pakviesti Audito komitetą. Jie rengia rekomendacijas ir teikia neįpareigojančias nuomones Direktorių valdybai, taip palengvindami sprendimų priėmimą.
      Į šioje straipsnio dalyje nurodytų komitetų sudėtį įeina keletas direktorių ar jų pakaitinių.
      Nurodytų komitetų posėdžiams pirmininkauja Banko pirmininkas, kuris turi teisę pirmininkavimą pirmiau nurodytiems komitetams deleguoti Direktorių valdybos nariui arba savo pavaduotojui. Generalinis sekretorius nurodytiems komitetams teikia sekretoriato paslaugas.
      4.   Etikos ir atitikties komitetas sudaromas iš keturių ilgiausiai dirbančių direktorių, kurie savanoriškai sutinka jame dalyvauti, ir Audito komiteto pirmininko. Komitetui pirmininkauja ilgiausiai dirbantis direktorius; Komiteto pirmininko kadencija – treji metai; ji gali būti atnaujinama Komiteto veiklos taisyklėse nustatyta tvarka. Etikos ir atitikties komitetas:

                  —

                  priima sprendimą dėl kiekvieno galimo Direktorių valdybos, Valdymo komiteto arba – savanoriškais pagrindais – Audito komiteto nario arba buvusio nario interesų konflikto,

                  —

                  teikia nuomones visais etikos klausimais, jei jie susiję su Direktorių valdybos ar Valdymo komiteto nariais,

                  —

                  vykdo visus kitus šiose Taisyklėse numatytus įgaliojimus.

            Jis įgyvendina Valdytojų tarybos patvirtintas teisės nuostatas dėl nesuderinamumo su pareigomis. Apie priimtus sprendimus Komitetas praneša Direktorių valdybai ir Valdytojų tarybai.
      Vyriausiasis atitikties pareigūnas dalyvauja Komiteto posėdžiuose be teisės balsuoti.
      Generalinis inspektorius dalyvauja Komiteto posėdžiuose be teisės balsuoti, kai yra nagrinėjami su sukčiavimu susiję klausimai, pavyzdžiui, su EIB kovos su sukčiavimu politika susiję klausimai.
      Valdytojų taryba tvirtina Etikos ir atitikties komiteto veiklos taisykles.
      12 straipsnis
      1.   Pranešimai apie Direktorių valdybos posėdžius ir jų darbotvarkė paprastai turi būti išsiunčiami likus ne mažiau kaip penkiolikai dienų iki nustatytos tokio posėdžio dienos.
      2.   Direktorių valdybos nariai turi turėti galimybę susipažinti su dokumentais likus ne mažiau kaip dešimčiai darbo dienų iki posėdžio. Bankas gali pasinaudoti elektroninėmis priemonėmis.
      3.   Kiekvienas Direktorių valdybos narys turi teisę prašyti įtraukti į Valdybos posėdžio darbotvarkę klausimus, jei jis savo rašytinį prašymą Direktorių valdybos pirmininkui pateikia iki posėdžio likus ne mažiau kaip penkioms dienoms.
      4.   Skubiais atvejais pirmininkas gali sušaukti Valdybos posėdį nedelsiant. Sprendimai balsavimui gali būti teikiami raštu arba elektroniniu būdu. Pirmininkas Direktorių valdybos nustatyta tvarka gali pasinaudoti ir tyliojo pritarimo procedūra.
      13 straipsnis
      Kiekvienas Direktorių valdybos narys turi teisę vartoti vieną iš oficialiųjų Sąjungos kalbų. Jis gali reikalauti, kad Valdybai svarstyti teikiamas dokumentas būtų parengtas jo pasirinkta kalba.
      14 straipsnis
      1.   Direktorių valdybos posėdžiuose gali dalyvauti pakaitiniai direktoriai. Valstybės, bendru kelių valstybių susitarimu arba Komisijos paskirti pakaitiniai direktoriai gali pakeisti atitinkamus valstybės, bendru kelių valstybių susitarimu arba Komisijos paskirtus direktorius. Pakaitiniai direktoriai neturi teisės balsuoti, išskyrus atvejus, kai jie pakeičia vieną ar keletą direktorių arba kai jiems pavesta tai daryti pagal šio straipsnio 5 dalies nuostatas.
      2.   Kadangi Statuto 9 straipsnio 2 dalyje nustatyta, jog valstybė skiria vieną direktorių ir du pakaitinius, direktorius turi nurodyti, kuris pakaitinis pirmumo tvarka turi jam atstovauti, kai jis pats negali dalyvauti, o jei to nepadaro, taikomos 3 dalyje nustatytos taisyklės.
      3.   Jei Statuto 9 straipsnio 2 dalyje nustatyta, kad kiekviena iš kelių valstybių narių skiria vieną direktorių ir kartu sutarusios jos skiria keletą pakaitinių, tais atvejais, kai nėra aiškiai apibrėžta, kuris pakaitinis kviečiamas eiti direktoriaus pareigas, jei pats direktorius negali dalyvauti, pakaitinis direktorius skiriamas tokia tvarka:

                  a)

                  pakaitinis direktorius paskiriamas teikiant kandidatūras arba skiriant pakaitinius;

                  b)

                  ilgiausiai pareigas einantis pakaitinis;

                  c)

                  vyriausias pagal amžių pakaitinis.

            4.   Jei direktorius nustoja eiti savo pareigas ar miršta, pakaitinis, skiriamas taikant 3 dalies a, b ir c punktuose nustatytas taisykles, jį pakeičia tol, kol Valdytojų taryba paskiria naują direktorių.
      5.   Jei negalintis dalyvauti direktorius negali paskirti jam atstovaujančio pakaitinio, jis gali raštu perduoti savo balso teisę kitam Direktorių valdybos nariui.
      6.   Nė vienas Direktorių valdybos narys negali turėti daugiau kaip du balsus.
      15 straipsnis
      1.   Statuto 10 straipsnio 2 dalyje nurodytas kvorumas yra tada, kai dalyvauja aštuoniolika balsavimo teisę turinčių narių.
      2.   Direktorių valdybos sprendimai priimami pagal Statuto 10 straipsnio 2 dalį.
      3.   Statuto 19 straipsnio 5 ir 6 dalyse nustatytas reikalavimas priimti sprendimą vieningai reiškia, kad už jį balsuoja visi dalyvaujantys balsavimo teisę turintys nariai ar jų atstovai.
      16 straipsnis
      1.   Taikydama Statuto 9 straipsnio 2 dalies ketvirtą pastraipą, Direktorių valdyba pasirenka šešis balsavimo teisės neturinčius ekspertus: tris narius ir tris pakaitinius.
      2.   Pirmininkas siūlo Direktorių valdybai kandidatus būti nariais ir pakaitiniais laikotarpiui, kuris baigiasi pasibaigus direktorių kadencijai.
      3.   Šie kandidatai išrenkami iš asmenų, turinčių kvalifikaciją ir neabejotiną patirtį su Banko veikla susijusioje srityje.
      4.   Direktorių valdyba pirmininko siūlymą tvirtina Statuto 10 straipsnio 2 dalies pirmame sakinyje nustatyta tvarka.
      5.   Pakviestieji ekspertai turi Direktorių valdybos nebalsuojančių narių teises ir pareigas.
      17 straipsnis
      Direktorių valdybos posėdžiai protokoluojami. Protokolus pasirašo posėdžio pirmininkas ir to posėdžio, kuriame protokolai tvirtinami, pirmininkas ir posėdžio sekretorius.
      18 straipsnis
      1.   Vadovaudamasi Statuto 9 straipsnio 1 dalimi, Direktorių valdyba turi tokias teises:

                  —

                  Valdymo komiteto siūlymu nustato bendrąsias Banko finansavimo, garantijų suteikimo ir vertybinių popierių emisijų operacijų sąlygas, visų pirma tvirtindama palūkanų normų, komisinių ir kitų mokėjimų nustatymo kriterijus,

                  —

                  Valdymo komiteto siūlymu priima politinius sprendimus dėl Banko valdymo,

                  —

                  užtikrina EIB grupės politikos ir veiklos nuoseklumą,

                  —

                  tvirtina Valdymo komiteto siūlomas finansavimo ir garantijų operacijas,

                  —

                  įgalioja Valdymo komitetą vykdyti vertybinių popierių emisijų operacijas ir susijusią iždo bei išvestinių priemonių leidimo pagal jos sukurtas pasaulines programas veiklą,

                  —

                  užtikrina Banko finansinę pusiausvyrą ir rizikos kontrolę,

                  —

                  priima sprendimus dėl Valdymo komiteto teikiamų svarbiausių Banko valdymo dokumentų, visų pirma Banko veiklos plano, metinio biudžeto ir finansinių ataskaitų, tarp jų ir konsoliduotų, ir, jei reikia, dėl jų įgyvendinimo,

                  —

                  nagrinėja visus Valdymo komiteto pasiūlymus, teikiamus Valdytojų tarybai,

                  —

                  tvirtina specialias Banko nuostatas dėl galimybės susipažinti su dokumentais,

                  —

                  nustato samdomiems ekspertams taikomas nuostatas,

                  —

                  tvirtina, pasikonsultavusi su Audito komitetu, Banko finansinėms ataskaitoms taikomus finansinės apskaitos principus.

            2.   Apskritai ji užtikrina, kad Bankas būtų tinkamai valdomas vadovaujantis Sutartimi, Statutu, Valdytojų tarybos nurodymais ir kitais Banko veiklą vykdant Sutartyje numatytą jo užduotį reglamentuojančiais teisės aktais. Vykdydama savo įgaliojimus, Direktorių valdyba gali kreiptis į Valdymo komitetą, kad jis imtųsi iniciatyvos ir teiktų pasiūlymus.
      3.   Remdamasi kvalifikuota balsų dauguma priimtu sprendimu, ji gali perduoti dalį savo funkcijų Valdymo komitetui. Ji nustato tokio perdavimo sąlygas ir prižiūri jų vykdymą.
      4.   Ji vykdo visus kitus Statute nustatytus įgaliojimus, o savo priimamomis taisyklėmis ir sprendimais suteikia atitinkamus įgyvendinimo įgaliojimus Valdymo komitetui, nes pagal Statuto 11 straipsnio 3 dalį Valdymo komitetas yra atsakingas už einamąją Banko veiklą, jis pavaldus pirmininkui, o jo priežiūrą vykdo Direktorių valdyba.
      19 straipsnis
      1.   Direktorių valdybos nariai, dalyvaujantys Direktorių valdybos posėdžiuose, turi teisę į kelionės ir pragyvenimo išlaidų atlyginimą.
      2.   Valdytojų taryba nustato atlygį už direktorių ir pakaitinių dalyvavimą posėdžiuose.
      IV SKYRIUS

         VALDYMO KOMITETAS

      20 straipsnis
      1.   Nepažeidžiant Statuto nuostatų, Valdymo komitetas yra nuolatinis Bankui atstovaujantis ir sprendimų priėmimo organas.
      2.   Jis posėdžiauja, kai to reikia Banko veiklai vykdyti.
      21 straipsnis
      1.   Kad Valdymo komiteto priimami sprendimai ir nuomonės galiotų, posėdyje turi dalyvauti ne mažiau kaip penki nariai.
      2.   Direktorių valdybos, pagal šių Taisyklių 11 straipsnio 3 dalį sudarytų komitetų ir Valdymo komiteto posėdžiams pirmininkauja Banko pirmininkas. Jei pirmininkas negali dalyvauti, serga ar yra kokio nors interesų konflikto šalis, jį pakeičia ilgiausiai dirbantis jo pavaduotojas. Jei du ar daugiau pavaduotojų yra nariai tiek pat laiko, pirmininką pakeičia vyriausias pagal amžių pavaduotojas.
      3.   Sprendimai priimami paprasta dalyvaujančių narių balsų dauguma. Kiekvienas Valdymo komiteto narys turi vieną balsą. Jei per balsavimą narių balsai pasiskirsto po lygiai, pirmininkas turi lemiamą balsą.
      4.   Valdymo komitetas gali pavesti pirmininkui arba vienam ar keliems pirmininko pavaduotojams imtis valdymo ir administracinių priemonių, atsižvelgiant į pavedime nustatytus apribojimus ir sąlygas. Apie visus pagal tokį pavedimą priimtus sprendimus nedelsiant pranešama Komitetui.
      Valdymo komitetas gali pavesti pirmininkui ir vienam ar keliems jo pavaduotojams kartu imtis kitų priemonių, atsižvelgiant į pavedime nustatytus apribojimus ir sąlygas, jei neįmanoma, esant tam tikroms aplinkybėms, priimti sprendimą posėdyje. Apie visus pagal tokį pavedimą priimtus sprendimus nedelsiant pranešama Komitetui.
      5.   Valdymo komitetas balsuoti kokiu nors klausimu ir priimti sprendimus gali raštu arba elektroniniu būdu. Valdymo komitetas taip pat gali pasinaudoti tyliojo pritarimo procedūra ir išimtiniais atvejais savo paties nustatytomis sąlygomis – vaizdo konferencija.
      22 straipsnis
      Sekretorius rengia Valdymo komiteto posėdžių protokolą, kurį tvirtina Valdymo komitetas ir pasirašo Banko pirmininkas ir Generalinis sekretorius.
      23 straipsnis
      1.   Vadovaudamasis Statuto 11 straipsnio 3 ir 7 dalimis, Valdymo komitetas gali priimti ir taikyti administracines Banko departamentų veiklos organizavimo ir vykdymo taisykles, tarp jų ir taisykles, susijusias su personalo valdymu, personalui taikomomis administracinėmis nuostatomis ir atitinkamomis teisėmis bei pareigomis, nepažeisdamas Darbuotojų reglamento. Apie tai jis informuoja Direktorių valdybą.
      2.   Be to, Valdymo komitetas turi kompetenciją tomis pačiomis sąlygomis sudaryti visas sutartis su Banko darbuotojais.
      3.   Atsižvelgiant į tai, kas pirmiau išdėstyta, pagal Statuto 11 straipsnio 7 dalį pirmininkas turi teisę priimti sprendimus visais atskirų darbuotojų klausimais, siūlyti ir rasti kompromisus, sudaryti sutartis ir apskritai daryti viską, kas Banko interesais naudinga ir būtina.
      23a straipsnis
      1.   Valdymo komiteto nariai turi būti nepriklausomi aukštos kvalifikacijos asmenys, turintys patirties finansų, bankų ir (arba) Europos Sąjungos reikalų srityse. Jie privalo visada būti:

                  —

                  sąžiningi ir nepriekaištingos reputacijos,

                  —

                  turėti pakankamai žinių, įgūdžių ir kompetencijos savo pareigoms atlikti.

            Siekiama, kad Valdymo komitete būtų užtikrinta tinkama aukščiausio lygio kompetencija ir lyčių įvairovė.
      2.   Pareigūnų skyrimo konsultacinis komitetas sudaromas tam, kad pagal kitoje pastraipoje išvardytus kriterijus, kurie išsamiau išdėstyti šio Komiteto veiklos taisyklėse, teiktų neįpareigojančią nuomonę apie kandidatų tinkamumą eiti Valdymo komiteto nario pareigas, kol Valdytojų taryba paskiria Statuto 11 straipsnio 1 dalyje nurodytus narius.
      Komitetą sudaro penki Banke nedirbantys nepriklausomi, kompetentingi, sąžiningi, puikios reputacijos asmenys, kuriuos Banko pirmininko siūlymu skiria Valdytojų taryba. Komiteto nariai turi turėti tinkamą profesinę patirtį, ypač bankininkystės srityje, įskaitant bankų priežiūros ir (arba) finansų patirtį privačiajame arba viešajame sektoriuje, ir (arba) puikiai išmanyti Europos Sąjungos reikalus. Siekiama, kad Valdymo komitete būtų užtikrinta tinkama aukščiausio lygio kompetencija ir lyčių įvairovė. Komiteto nariai skiriami šešeriems metams, vieną kartą jie gali būti skiriami antrai kadencijai.
      Bankas komitetui užtikrina sekretoriato paslaugas. Valdytojų taryba priima Komiteto veiklos taisykles.
      23b straipsnis
      1.   Jei Valdymo komiteto narys padaro rimtą ar tariamai rimtą nusižengimą, – nesvarbu, ar dėl tarnybinių pareigų neatlikimo, įstatymų pažeidimo arba bet kokio kito įvykio, galinčio labai pakenkti Banko reputacijai, – ir (arba) jei dėl tos priežasties suinteresuotas narys negali tinkamai atlikti savo pareigų, Banko pirmininkas, Valdytojų tarybos pirmininkui sutikus, pagal 23b straipsnio nuostatas gali sustabdyti to Valdymo komiteto nario įgaliojimus.
      Su Banko pirmininku susijusiais atvejais Valdytojų tarybos pirmininkas gali sustabdyti Banko pirmininko įgaliojimus.
      2.   Kiekvienas sprendimas sustabdyti įgaliojimus:

                  —

                  priimamas pasikonsultavus su Etikos ir atitikties komitetu ir gavus suinteresuoto Valdymo komiteto nario atitinkamus paaiškinimus,

                  —

                  nedelsiant perduodamas Direktorių valdybai ir Valdytojų tarybai,

                  —

                  negali būti priimamas ilgesniam kaip trijų mėnesių laikotarpiui, per kurį šis sprendimas teikiamas Valdytojų tarybai, kad ji kvalifikuota balsų dauguma patvirtintų sprendimą dėl papildomo ne ilgesnio kaip devynių mėnesių laikotarpio. Šiuo tikslu Valdytojų tarybai bus teikiama Etikos ir atitikties komiteto nuomonė ir atitinkami suinteresuoto Valdymo komiteto nario paaiškinimai. Baigiantis trijų mėnesių įgaliojimų sustabdymo laikotarpiui kreipiamasi į Valdytojų tarybą dėl balsavimo, kuris užbaigiamas laikotarpiui pasibaigus.

            3.   Jeigu Valdytojų taryba per tris mėnesius nusprendžia patvirtinti įgaliojimų sustabdymą papildomam laikotarpiui, suinteresuoto Valdymo komiteto nario įgaliojimai sustabdomi iki tokio papildomo sustabdymo laikotarpio pabaigos, išskyrus atvejus, kai:

                  —

                  Valdytojų taryba kvalifikuota balsų dauguma priima sprendimą grąžinti į pareigas,

                  —

                  Valdytojų taryba kvalifikuota balsų dauguma priima sprendimą dėl atstatydinimo pagal Statuto 11 straipsnio 2 dalį.

            4.   Jeigu Valdytojų taryba per tris mėnesius nepatvirtina sprendimo sustabdyti įgaliojimus papildomam laikotarpiui, suinteresuotas Valdymo komiteto narys automatiškai grąžinamas į pareigas.
      5.   Pasibaigus įgaliojimų sustabdymo laikotarpiui suinteresuotas Valdymo komiteto narys automatiškai grąžinamas į pareigas, išskyrus atvejus, kai jam taikomas sprendimas dėl atstatydinimo pagal Statuto 11 straipsnio 2 dalį.
      6.   Jei taikoma atstatydinimo procedūra pagal Statuto 11 straipsnio 2 dalį, konsultuojamasi su Etikos ir atitikties komitetu. Etikos ir atitikties komiteto nuomonė perduodama Direktorių valdybai kartu su atitinkamais suinteresuoto Valdymo komiteto nario paaiškinimais.
      7.   Direktorių valdyba nustato išsamią įgaliojimų sustabdymo ir atstatydinimo tvarką.
      V SKYRIUS

         AUDITO KOMITETAS

      24 straipsnis
      1.   Pagal Statuto 12 straipsnį Audito komitetas (toliau – Komitetas) kiekvienais metais tikrina, ar Bankas tinkamai vykdė savo veiklą ir tvarkė apskaitą.
      2.   Jis yra atsakingas už Banko ataskaitų tikrinimą.
      3.   Jis užtikrina, kad Banko veikla atitiktų jam taikomą geriausią bankų patirtį.
      25 straipsnis
      1.   Ne rečiau kaip kartą per metus Komitetas susitinka su Valdymo komitetu, kad aptartų savo darbo praėjusiais finansiniais metais rezultatus ir darbo planus einamaisiais finansiniais metais.
      2.   Kiekvienų finansinių metų pabaigoje ir likus ne mažiau kaip dviem savaitėms iki pateikimo Valdytojų tarybai Komitetas turi gauti Direktorių valdybos metinės ataskaitos projektą, kuriame pateikiami finansinių ataskaitų projektai.
      3.   Gavęs šiuos dokumentus, Komitetas, atlikęs, jo nuomone, būtinus veiksmus, gavęs Valdymo komiteto garantiją dėl vidaus kontrolės sistemų, rizikos valdymo ir vidaus administravimo veiksmingumo ir išnagrinėjęs išorės auditorių ataskaitą, turi per tris savaites perduoti Banko pirmininkui pareiškimą, patvirtinantį, kad, jo turimais duomenimis ir nuomone:

                  —

                  Banko veikla vykdoma tinkamai, ypač rizikos valdymo ir stebėsenos atžvilgiu,

                  —

                  Komitetas patikrino, ar Banko operacijos buvo vykdomos ir jo apskaitos dokumentai buvo tvarkomi tinkamai, ir kad šiuo tikslu jis patikrino, ar Banko operacijos vykdomos laikantis Statute ir Darbo tvarkos taisyklėse nustatytos tvarkos ir procedūrų,

                  —

                  Komitetas patvirtina, kad finansinės ataskaitos ir visa kita Direktorių valdybos parengtose metinėse ataskaitose nurodyta finansinė informacija parodo tikrą ir teisingą Banko finansinės padėties, turto bei įsipareigojimų ir jo veiklos rezultatų bei pinigų srautų vaizdą nagrinėjamais finansiniais metais. Jis pateikia tokį pat patvirtinimą ir dėl konsoliduotų finansinių ataskaitų.

            4.   Jei Komitetas nuspręstų, kad jis negali patvirtinti pirmiau nurodytos informacijos, per tą patį laiką jis turi pateikti Banko pirmininkui pareiškimą su argumentuotu paaiškinimu.
      5.   Komiteto pareiškimas perduodamas Valdytojų tarybai kaip Direktorių valdybos metinės ataskaitos priedas.
      6.   Komitetas siunčia Valdytojų tarybai išsamią savo darbo praėjusiais finansiniais metais ataskaitą ir patvirtinimą, kad Banko veikla atitinka jam taikomą geriausią bankų patirtį; jos egzempliorius siunčiamas Direktorių valdybos ir Valdymo komiteto nariams. Komiteto ataskaita siunčiama Valdytojų tarybai kartu su metine Direktorių valdybos ataskaita.
      26 straipsnis
      1.   Komitetas turi turėti galimybę susipažinti su visais Banko apskaitos ir patvirtinančiais dokumentais ir gali reikalauti jam pateikti bet kokį kitą dokumentą, kurį jam reikia patikrinti, kad galėtų vykdyti savo pareigas. Banko skyriai jam teikia visokeriopą pagalbą.
      2.   Komitetui gali padėti ir išorės auditoriai, kuriuos jis skiria pasitaręs su Valdymo komitetu ir kuriems jis gali pavesti einamuosius Banko finansinių ataskaitų tikrinimo darbus. Šiuo tikslu jis kiekvienais metais peržiūri, koks yra siūlomo išorės audito pobūdis ir mastas bei taikytinos audito procedūros. Jis taip pat peržiūri tokio audito rezultatus ir išvadas, įskaitant visas pastabas ar rekomendacijas. Bankas nedelsiant parengia sutartį su išorės auditoriais Komiteto nustatytomis sąlygomis.
      3.   Komitetas kiekvienais metais peržiūri ir Banko vidaus audito darbo programą, jo mastą ir rezultatus.
      4.   Jis užtikrina, kad vidaus ir išorės auditorių darbas būtų tinkamai koordinuojamas. Jei reikia, Komitetas gali pasitelkti ir kitus ekspertus.
      5.   Komitetas gali priimti sprendimus tik tuo atveju, jei posėdyje dalyvauja dauguma jo narių. Išskyrus šių Darbo tvarkos taisyklių 25 straipsnyje minimus pareiškimą ir ataskaitas, kurie gali būti patvirtinti tik vieningai, visi kiti Komiteto sprendimai priimami jo narių daugumos pritarimu. Jei balsuojant Komiteto narių balsai pasiskirsto po lygiai, pirmininkas turi lemiamą balsą.
      6.   Komiteto pirmininkas gali teikti sprendimus balsavimui raštu ar elektroniniu būdu.
      7.   Komitetas pats nustato visas kitas veiklos taisykles.
      8.   Komiteto nariai jokios informacijos ar duomenų, kuriuos sužino vykdydami savo pareigas, neatskleidžia asmenims ar organizacijoms už Banko ribų. Ši prievolė taikoma ir vadovaujantis šio straipsnio 2 dalimi Komiteto paskirtiems išorės auditoriams.
      27 straipsnis
      1.   Komiteto narius skiria Valdytojų taryba. Jie skiriami vienai šešerių finansinių metų kadencijai. Kiekvienais metais vienas Komiteto narys pakeičiamas.
      2.   Nariai renkami iš nepriklausomų, kompetentingų, sąžiningų žmonių. Nariai turi turėti patirties finansų, audito ar bankų priežiūros srityje privačiajame ar viešajame sektoriuje, o visų kartu patirtis turi apimti visas susijusias sritis.
      3.   Komiteto nariai baigia eiti pareigas arba Valdytojų tarybos metinio susirinkimo, nurodyto šių Taisyklių 2 straipsnio 2 dalyje, arba finansinių ataskaitų patvirtinimo dienos pabaigoje, priklausomai nuo to, kas įvyks vėliau. Naujai paskirti nariai pareigas pradeda eiti kitą dieną.
      4.   Jei Valdytojų taryba mano, kad Komiteto narys nebegali vykdyti savo įgaliojimų, ji gali inicijuoti to nario atstatydinimą kvalifikuotąja balsų dauguma.
      5.   Komiteto pirmininko pareigas rotacijos tvarka vienus metus eina tas narys, kurio paskyrimas baigia galioti arba Valdytojų tarybos metinio susirinkimo, nurodyto šių Taisyklių 2 straipsnio 2 dalyje, arba finansinių ataskaitų patvirtinimo dienos pabaigoje, priklausomai nuo to, kas įvyks vėliau.
      6.   Valdytojų taryba gali bendru Banko pirmininko ir Audito komiteto pirmininko siūlymu paskirti ne daugiau kaip tris stebėtojus vienai šešerių metų kadencijai. Jie skiriami remiantis konkrečia jų kvalifikacija, ypač bankų priežiūros srityje. Dirbdami kartu jie padeda Komitetui vykdyti jo užduotis ir įsipareigojimus. Komiteto nariai gali pavesti stebėtojams tam tikras konkrečias užduotis, visų pirma atlikti tyrimus rengiant Komiteto posėdžius.
      28 straipsnis
      Atsiradus laisvai vietai dėl Valdytojų tarybos nario mirties, jam atsistatydinus savo noru, jį atstatydinus ar dėl bet kurios kitos priežasties, Valdytojų taryba per tris mėnesius paskiria kitą asmenį eiti pareigas iki kadencijos pabaigos.
      29 straipsnis
      Valdytojų taryba nustato Komiteto narių, taip pat stebėtojų atlyginimą. Kelionės ir pragyvenimo išlaidos, patiriamos vykdant pareigas, atlyginamos Direktorių valdybos nariams nustatytomis sąlygomis.
      VI SKYRIUS

         SEKRETORIATAS

      30 straipsnis
      Banko Generalinis sekretorius užtikrina sekretoriato paslaugų teikimą Valdytojų tarybai, Direktorių valdybai, Valdymo komitetui ir Audito komitetui. Jis taip pat atsako už sekretoriato paslaugų teikimą Direktorių valdyboje sudarytiems komitetams ir pagal Europos Sąjungos ar kitų organų įgaliojimus įsteigtiems subjektams, jei yra nustatyta, kad Bankas turi teikti tokias paslaugas.
      VII SKYRIUS

         BANKO DARBUOTOJAI

      31 straipsnis
      Direktorių valdyba nustato Banko darbuotojams taikomas taisykles. Valdymo komitetas, vadovaudamasis šių Taisyklių 23 straipsniu, tvirtina šių taisyklių įgyvendinimo tvarką.
      32 straipsnis
      1.   Valdytojų taryba užtikrina, kad Banko likvidavimo atveju būtų apsaugotos Banko darbuotojų teisės.
      2.   Jei reikalas skubus, Valdymo komitetas nedelsdamas imasi priemonių, kokių, jo nuomone, reikia, kad kuo greičiau apie tai praneštų Direktorių valdybai.
      VIII SKYRIUS

         BAIGIAMOJI NUOSTATA

      33 straipsnis
      1.   Šios Darbo tvarkos taisyklės ir jų pakeitimai įsigalioja jų patvirtinimo dieną.
      2.   Šių Darbo tvarkos taisyklių nuostatos jokiu būdu negali nukrypti nuo Sutarties dėl Europos Sąjungos veikimo ar Statuto nuostatų.


title: 2015 m. gruodžio 21 d. Tarybos sprendimas (BUSP) 2015/2430, kuriuo atnaujinamas asmenų, grupių ir organizacijų, kuriems taikomi Bendrosios pozicijos 2001/931/BUSP dėl konkrečių priemonių taikymo kovojant su terorizmu 2, 3 ir 4 straipsniai, sąrašas ir panaikinamas Sprendimas (BUSP) 2015/1334

text:
22.12.2015

               LT

               Europos Sąjungos oficialusis leidinys

               L 334/18

         TARYBOS SPRENDIMAS (BUSP) 2015/2430
   2015 m. gruodžio 21 d.
   kuriuo atnaujinamas asmenų, grupių ir organizacijų, kuriems taikomi Bendrosios pozicijos 2001/931/BUSP dėl konkrečių priemonių taikymo kovojant su terorizmu 2, 3 ir 4 straipsniai, sąrašas ir panaikinamas Sprendimas (BUSP) 2015/1334
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2001 m. gruodžio 27 d. Taryba priėmė Bendrąją poziciją 2001/931/BUSP (1);

               (2)

               2015 m. liepos 31 d. Taryba priėmė Sprendimą (BUSP) 2015/1334 (2), kuriuo atnaujinamas asmenų, grupių ir organizacijų, kuriems taikomi Bendrosios pozicijos 2001/931/BUSP 2, 3 ir 4 straipsniai, sąrašas;

               (3)

               pagal Bendrosios pozicijos 2001/931/BUSP 1 straipsnio 6 dalį, būtina reguliariai atlikti asmenų, grupių ir organizacijų sąrašo peržiūrą, siekiant užtikrinti, kad yra priežasčių juos toliau palikti tame sąraše;

               (4)

               šiame sprendime pateikiami Tarybos atliktos asmenų, grupių ir organizacijų, kuriems taikomi Bendrosios pozicijos 2001/931/BUSP 2, 3 ir 4 straipsniai, peržiūros rezultatai;

               (5)

               Taryba patikrino, kad kompetentingos institucijos, kaip nurodyta Bendrosios pozicijos 2001/931/BUSP 1 straipsnio 4 dalyje, būtų priėmusios sprendimus dėl visų sąraše esančių asmenų, grupių ir organizacijų dalyvavimo vykdant teroro aktus, kaip apibrėžta Bendrosios pozicijos 2001/931/BUSP 1 straipsnio 2 ir 3 dalyse. Taryba taip pat padarė išvadą, kad asmenims, grupėms ir organizacijoms, kuriems taikomi Bendrosios pozicijos 2001/931/BUSP 2, 3 ir 4 straipsniai, turėtų būti toliau taikomos joje numatytos konkrečios ribojamosios priemonės;

               (6)

               Sąrašas turėtų būti atitinkamai atnaujintas, o Sprendimas (BUSP) 2015/1334 turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   Asmenų, grupių ir organizacijų, kuriems taikomi Bendrosios pozicijos 2001/931/BUSP 2, 3 ir 4 straipsniai, sąrašas pateikiamas šio sprendimo priede.
   2 straipsnis
   Sprendimas (BUSP) 2015/1334 panaikinamas.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2015 m. gruodžio 21 d.

            Tarybos vardu

            Pirmininkas

         J. ASSELBORN

      (1)  2001 m. gruodžio 27 d. Tarybos bendroji pozicija 2001/931/BUSP dėl konkrečių priemonių taikymo kovojant su terorizmu (OL L 344, 2001 12 28, p. 93).

      (2)  2015 m. liepos 31 d. Tarybos sprendimas (BUSP) 2015/1334, kuriuo atnaujinamas asmenų, grupių ir organizacijų, kuriems taikomi Bendrosios pozicijos 2001/931/BUSP dėl konkrečių priemonių taikymo kovojant su terorizmu 2, 3 ir 4 straipsniai, sąrašas ir panaikinamas Sprendimas (BUSP) 2015/521 (OL L 206, 2015 8 1, p. 61).

      PRIEDAS

         1 STRAIPSNYJE NURODYTAS ASMENŲ, GRUPIŲ IR ORGANIZACIJŲ SĄRAŠAS

      I.   ASMENYS

                  1.

                  ABDOLLAHI Hamed (dar žinomas kaip Mustafa Abdullahi), gimęs 1960 m. rugpjūčio 11 d. Irane. Pasas: D9004878.

                  2.

                  AL-NASSER, Abdelkarim Hussein Mohamed, gimęs Al Ihsa (Saudo Arabija); Saudo Arabijos pilietis.

                  3.

                  AL YACOUB, Ibrahim Salih Mohammed, gimęs 1966 m. spalio 16 d. Tarute (Saudo Arabija); Saudo Arabijos pilietis.

                  4.

                  ARBABSIAR Manssor (dar žinomas kaip Mansour Arbabsiar), gimęs 1955 m. kovo 6 d. arba 15 d. Irane. Irano ir JAV pilietis. Pasas: C2002515 (Iranas); pasas: 477845448 (JAV). Nacionalinio tapatybės dokumento Nr.: 07442833, galioja iki 2016 m. kovo 15 d. (JAV vairuotojo pažymėjimas).

                  5.

                  BOUYERI, Mohammed (dar žinomas kaip Abu ZUBAIR; dar žinomas kaip SOBIAR; dar žinomas kaip Abu ZOUBAIR), gimęs 1978 m. kovo 8 d. Amsterdame (Nyderlandai) –„Hofstadgroep“ grupuotės narys.

                  6.

                  IZZ-AL-DIN, Hasan (dar žinomas kaip GARBAYA, Ahmed; dar žinomas kaip SA-ID; dar žinomas kaip SALWWAN, Samir), gimęs 1963 m. Libane, Libano pilietis.

                  7.

                  MOHAMMED, Khalid Shaikh (dar žinomas kaip ALI, Salem; dar žinomas kaip BIN KHALID, Fahd Bin Adballah; dar žinomas kaip HENIN, Ashraf Refaat Nabith; dar žinomas kaip WADOOD, Khalid Adbul), gimęs 1965 m. balandžio 14 d. arba 1964 m. kovo 1 d. Pakistane, paso Nr. 488555.

                  8.

                  SHAHLAI Abdul Reza (dar žinomas kaip Abdol Reza Shala'i, dar žinomas kaip Abd-al Reza Shalai, dar žinomas kaip Abdorreza Shahlai, dar žinomas kaip Abdolreza Shahla'i, dar žinomas kaip Abdul-Reza Shahlaee, dar žinomas kaip Hajj Yusef, dar žinomas kaip Haji Yusif, dar žinomas kaip Hajji Yasir, dar žinomas kaip Hajji Yusif, dar žinomas kaip Yusuf Abu-al-Karkh), gimęs apie 1957 m. Irane. Adresai: 1) Kermanšahas, Iranas, 2) Mehrano karinė bazė, Ilamo provincija, Iranas.

                  9.

                  SHAKURI Ali Gholam, gimęs apie 1965 m. Teherane (Iranas).

                  10.

                  SOLEIMANI Qasem (dar žinomas kaip Ghasem Soleymani, dar žinomas kaip Qasmi Sulayman, dar žinomas kaip Qasem Soleymani, dar žinomas kaip Qasem Solaimani, dar žinomas kaip Qasem Salimani, dar žinomas kaip Qasem Solemani, dar žinomas kaip Qasem Sulaimani, dar žinomas kaip Qasem Sulemani), gimęs 1957 m. kovo 11 d. Irane. Irano pilietis. Pasas: 008827 (Irano diplomatinis), išduotas 1999 m. Laipsnis: generolas majoras.

            II.   GRUPĖS IR ORGANIZACIJOS

                  1.

                  „Abu Nidal“ organizacija (Abu Nidal Organisation, ANO) (dar žinoma kaip „Fatah“ revoliucinė taryba (Fatah Revolutionary Council); dar žinoma kaip Arabų revoliucinės brigados (Arab Revolutionary Brigades); dar žinoma kaip „Juodasis rugsėjis“ (Black September); dar žinoma kaip Musulmonų socialistų revoliucinė organizacija (Revolutionary Organisation of Socialist Muslims).

                  2.

                  „Al-Aqsa“ kankinių brigada (Al-Aqsa Martyrs' Brigade).

                  3.

                  „Al-Aqsa e.V.“.

                  4.

                  „Babbar Khalsa“.

                  5.

                  Filipinų komunistų partija (Communist Party of the Philippines), įskaitant Naująją liaudies armiją (New People's Army, NPA), Filipinai.

                  6.

                  „Gama'a al-Islamiyya“ (dar žinoma kaip „Al-Gama'a al-Islamiyya“) (Islamo grupuotė (Islamic Group, IG).

                  7.

                  „İslami Büyük Doğu Akıncılar Cephesi“ – IBDA-C (Didysis islamo rytų karių frontas (Great Islamic Eastern Warriors Front)).

                  8.

                  „Hamas“, įskaitant „Hamas-Izz al-Din al-Qassem“.

                  9.

                  „Hizballah“ karinis sparnas (Hizballah Military Wing) (dar žinomas kaip „Hezbollah“ karinis sparnas, dar žinomas kaip „Hizbullah“ karinis sparnas, dar žinomas kaip „Hizbollah“ karinis sparnas, dar žinomas kaip „Hezballah“ karinis sparnas, dar žinomas kaip „Hisbollah“ karinis sparnas, dar žinomas kaip „Hizbu'llah“ karinis sparnas, dar žinomas kaip „Hizb Allah“ karinis sparnas, dar žinomas kaip „Džihado taryba“ (Jihad Council) (ir visi jam pavaldūs padaliniai, įskaitant Išorės saugumo organizaciją (External Security Organisation)).

                  10.

                  „Hizbul Mujahideen“, HM.

                  11.

                  „Hofstadgroep“.

                  12.

                  Tarptautinė sikhų jaunimo federacija (International Sikh Youth Federation, ISYF).

                  13.

                  „Khalistan Zindabad Force“, KZF.

                  14.

                  Kurdistano darbininkų partija (Kurdistan Workers' Party, PKK) (dar žinoma kaip KADEK; dar žinoma kaip KONGRA-GEL).

                  15.

                  Tamilų Elamo išlaisvinimo tigrai (Liberation Tigers of Tamil Eelam, LTTE).

                  16.

                  „Ejército de Liberación Nacional“ (Nacionalinė išlaisvinimo armija).

                  17.

                  Palestinos islamo džihadas (Palestinian Islamic Jihad, PIJ).

                  18.

                  Palestinos išlaisvinimo liaudies frontas (Popular Front for the Liberation of Palestine, PFLP).

                  19.

                  Palestinos išlaisvinimo liaudies fronto Aukščiausioji vadovybė (Popular Front for the Liberation of Palestine – General Command) (dar žinoma kaip PFLP Aukščiausioji vadovybė).

                  20.

                  „Fuerzas armadas revolucionarias de Colombia“ – FARC (Kolumbijos revoliucinės ginkluotosios pajėgos).

                  21.

                  „Devrimci Halk Kurtuluș Partisi-Cephesi“ – DHKP/C (dar žinoma kaip „Devrimci Sol“ („Revoliucinė kairė“); dar žinoma kaip „Dev Sol“ („Revoliucinė liaudies išlaisvinimo armija/frontas/partija“).

                  22.

                  „Sendero Luminoso“ – SL („Šviečiantis kelias“).

                  23.

                  „Teyrbazen Azadiya Kurdistan“ – TAK (dar žinoma kaip „Kurdistano laisvės sakalai“; dar žinoma kaip „Kurdistano laisvės vanagai“).


title: 2015 m. balandžio 29 d. Europos Parlamento sprendimas (ES) 2015/1667 dėl Europos jūrų saugumo agentūros 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/278

      EUROPOS PARLAMENTO SPRENDIMAS (ES) 2015/1667
      2015 m. balandžio 29 d.
      dėl Europos jūrų saugumo agentūros 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos jūrų saugumo agentūros 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos jūrų saugumo agentūros 2013 finansinių metų metinių finansinių ataskaitų kartu su Agentūros atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Agentūra įvykdė 2013 finansinių metų biudžetą (05304/2015 – C8–0054/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 208 straipsnį,

                  —

                  atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (5), ypač į jo 19 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 (7) 208 straipsnyje, ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir į V priedą,

                  —

                  atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A8–0088/2015),

         1.

            patvirtina Europos jūrų saugumo agentūros vykdomajam direktoriui, kad Agentūros 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos jūrų saugumo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 442, 2014 12 10, p. 210.

         (2)  Žr. 1 išnašą..

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 208, 2002 8 5, p. 1.

         (6)  OL L 357, 2002 12 31, p. 72.

         (7)  OL L 328, 2013 12 7, p. 42.


title: 2012 m. gruodžio 3 d. Tarybos sprendimas dėl Europos profesinio mokymo plėtros centro valdančiosios tarybos narių skyrimo ir pakeitimo

text:
11.12.2012

               LT

               Europos Sąjungos oficialusis leidinys

               C 380/5

         TARYBOS SPRENDIMAS
   2012 m. gruodžio 3 d.
   dėl Europos profesinio mokymo plėtros centro valdančiosios tarybos narių skyrimo ir pakeitimo
   2012/C 380/02
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Komisijos Tarybai pateiktą darbdavių organizacijų atstovų kategorijos nario kandidatūrą,
   kadangi:

               (1)

               2012 m. liepos 16 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2012 m. rugsėjo 18 d. iki 2015 m. rugsėjo 17 d.;

               (2)

               atsistatydinus Karin THAPPER tapo laisva Centro valdančiosios tarybos darbdavių atstovų kategorijos nario vieta,

         NUSPRENDĖ:
   Vienintelis straipsnis
   Europos profesinio mokymo plėtros centro valdančiosios tarybos nariu likusiam kadencijos laikui iki 2015 m. rugsėjo 17 d. skiriamas šis asmuo:

      DARBDAVIŲ ORGANIZACIJŲ ATSTOVAI:

               ŠVEDIJA

               Tobias ERIKSSON
               Švedijos inžinerijos pramonės asociacija

      Priimta Briuselyje 2012 m. gruodžio 3 d.

            Tarybos vardu

            Pirmininkas

         N. SYLIKIOTIS

      (1)  OL L 39, 1975 2 13, p. 1.

      (2)  OL C 228, 2012 7 31, p. 3.


title: 2010/261/: 2010 m. gegužės 4 d. Komisijos sprendimas dėl Centrinės SIS II ir Ryšių infrastruktūros saugumo plano

text:
5.5.2010

               LT

               Europos Sąjungos oficialusis leidinys

               L 112/31

         KOMISIJOS SPRENDIMAS
   2010 m. gegužės 4 d.
   dėl Centrinės SIS II ir Ryšių infrastruktūros saugumo plano
   (2010/261/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (1), ypač į jo 16 straipsnį,
   atsižvelgdama į 2007 m. birželio 12 d. Tarybos sprendimą 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo (2), ypač į jo 16 straipsnį,
   kadangi:

               (1)

               Reglamento (EB) Nr. 1987/2006 16 straipsnyje ir Sprendimo 2007/533/TVR 16 straipsnyje numatyta, kad Valdymo institucija Centrinės SIS II atžvilgiu ir Komisija Ryšių infrastruktūros atžvilgiu turėtų imtis reikiamų priemonių, įskaitant saugumo planą.

               (2)

               Reglamento (EB) Nr. 1987/2006 15 straipsnio 4 dalyje ir Sprendimo 2007/533/TVR 15 straipsnio 4 dalyje numatyta, kad pereinamuoju laikotarpiu, kol Valdymo institucija pradės vykdyti savo įsipareigojimus, už Centrinės SIS II operacijų valdymą turėtų būti atsakinga Komisija.

               (3)

               Kadangi Valdymo institucija dar neįsteigta, saugumo planas, kurį turi priimti Komisija, pereinamuoju laikotarpiu taip pat turėtų būti taikomas Centrinei SIS II.

               (4)

               Komisijos tvarkomiems asmens duomenims, kai ji atlieka SIS II operacijų valdymo užduotis, taikomas Europos Parlamento ir Tarybos reglamentas (EB) Nr. 45/2001 (3).

               (5)

               Reglamento (EB) Nr. 1987/2006 15 straipsnio 7 dalyje ir Sprendimo 2007/533/TVR 15 straipsnio 7 dalyje numatyta, kad tais atvejais, kai Komisija pereinamuoju laikotarpiu, kol Valdymo institucija pradės vykdyti savo įsipareigojimus, perduoda savo pareigas, ji užtikrina, kad šis perdavimas neturėtų neigiamos įtakos jokiam pagal Sąjungos teisę Teisingumo Teismo, Audito Rūmų ar Europos duomenų apsaugos priežiūros pareigūno vykdomos veiksmingos kontrolės mechanizmui.

               (6)

               Pradėjusi vykdyti savo įsipareigojimus, Valdymo institucija Centrinės SIS II atžvilgiu turėtų priimti savo saugumo planą. Todėl šis saugumo planas Centrinės SIS II atžvilgiu galios tol, kol Valdymo institucija pradės vykdyti savo įsipareigojimus.

               (7)

               Reglamento (EB) Nr. 1987/2006 4 straipsnio 3 dalyje ir Sprendimo 2007/533/TVR 4 straipsnio 3 dalyje numatyta, kad CS-SIS, kuri atlieka techninės priežiūros ir administravimo funkcijas, yra Strasbūre (Prancūzija), o atsarginė CS-SIS, sugedus pagrindinei CS-SIS galinti užtikrinti visų jos funkcijų vykdymą, yra Sankt Johann im Pongau (Austrija).

               (8)

               Pagal saugumo planą turėtų būti numatyta įsteigti vieną sistemos saugumo pareigūno, atliekančio tiek Centrinės SIS II, tiek Ryšių infrastruktūros saugumo užtikrinimo užduotis, pareigybę ir dvi vietos saugumo pareigūnų, atitinkamai atliekančių Centrinės SIS II ir Ryšių infrastruktūros saugumo užtikrinimo užduotis, pareigybes. Saugumo pareigūnų užduotys turėtų būti apibrėžtos, siekiant užtikrinti, kad bus veiksmingai ir nedelsiant reaguojama į saugumo incidentus ir apie juos pranešta.

               (9)

               Saugumo politika turėtų būti apibrėžta išsamiai nurodant visus techninius ir organizacinius duomenis, kaip numatyta šio sprendimo nuostatose.

               (10)

               Turėtų būti apibrėžtos priemonės, užtikrinančios tinkamą Centrinės SIS II ir Ryšių infrastruktūros veikimo saugumą,

         PRIĖMĖ ŠĮ SPRENDIMĄ:
   I.   SKYRIUS

      BENDROSIOS NUOSTATOS

   1 straipsnis
   Dalykas
   1.   Šiuo sprendimu nustatoma saugumo organizavimo tvarka ir priemonės (saugumo planas), kuriomis pereinamuoju laikotarpiu, kol Valdymo institucija pradės vykdyti savo įsipareigojimus, siekiama Centrinę SIS II ir joje tvarkomus duomenis apsaugoti nuo grėsmės jų prieinamumui, vientisumui ir konfidencialumui, kaip apibrėžta Reglamento (EB) Nr. 1987/2006 16 straipsnio 1 dalyje ir Sprendimo 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo 16 straipsnio 1 dalyje.
   2.   Šiuo sprendimu nustatoma saugumo organizavimo tvarka ir priemonės (saugumo planas), kuriomis siekiama Ryšių infrastruktūrą apsaugoti nuo grėsmės jos prieinamumui, vientisumui ir konfidencialumui, kaip apibrėžta Reglamento (EB) Nr. 1987/2006 16 straipsnyje ir Sprendimo 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo 16 straipsnyje.
   II.   SKYRIUS

      ORGANIZAVIMAS, ĮSIPAREIGOJIMAI IR INCIDENTŲ VALDYMAS

   2 straipsnis
   Komisijos užduotys
   1.   Komisija įgyvendina šiame sprendime nurodytas Centrinės SIS II saugumo priemones ir stebi jų veiksmingumą.
   2.   Komisija įgyvendina šiame sprendime nurodytas Ryšių infrastruktūros saugumo priemones ir stebi jų veiksmingumą.
   3.   Komisija iš savo tarnautojų paskiria sistemos saugumo pareigūną. Sistemos saugumo pareigūną skiria Komisijos Teisingumo, laisvės ir saugumo generalinio direktorato generalinis direktorius. Sistemos saugumo pareigūno užduotys visų pirma:

               a)

               rengti saugumo politiką, kaip aprašyta šio sprendimo 7 straipsnyje;

               b)

               stebėti, kaip veiksmingai taikomos Centrinės SIS II saugumo procedūros;

               c)

               stebėti, kaip veiksmingai taikomos Ryšių infrastruktūros saugumo procedūros;

               d)

               padėti rengti ataskaitas saugumo klausimais, kaip nurodyta Reglamento (EB) Nr. 1987/2006 50 straipsnyje ir Sprendimo 2007/533/TVR 66 straipsnyje;

               e)

               koordinuoti ir padėti Europos duomenų apsaugos priežiūros pareigūnui atlikti tikrinimus ir auditą, nurodytus Reglamento (EB) Nr. 1987/2006 45 straipsnyje ir Sprendimo 2007/533/TVR 61 straipsnyje, ir pranešti Komisijos duomenų apsaugos pareigūnui apie incidentus, kaip nurodyta šio sprendimo 5 straipsnio 2 dalyje;

               f)

               stebėti, kad visi rangovai, įskaitant subrangovus, kokiu nors būdu įtraukti į Centrinės SIS II valdymą, tinkamai ir visapusiškai vadovautųsi šiuo sprendimu ir saugumo politika;

               g)

               stebėti, kad visi rangovai, įskaitant subrangovus, kokiu nors būdu įtraukti į Ryšių infrastruktūros valdymą, tinkamai ir visapusiškai vadovautųsi šiuo sprendimu ir saugumo politika;

               h)

               tvarkyti nacionalinių ryšių palaikymo institucijų SIS II saugumo klausimais sąrašą ir perduoti jį Ryšių infrastruktūros vietos saugumo pareigūnui;

               i)

               perduoti h punkte nurodytą sąrašą Centrinės SIS II vietos saugumo pareigūnui.

         3 straipsnis
   Centrinės SIS II vietos saugumo pareigūnas
   1.   Nepažeisdama 8 straipsnio nuostatų, Komisija iš savo tarnautojų paskiria Centrinės SIS II vietos saugumo pareigūną. Turi būti vengiama interesų konfliktų einant vietos saugumo pareigūno ir kitas oficialias pareigas. Centrinės SIS II vietos saugumo pareigūną skiria Komisijos Teisingumo, laisvės ir saugumo generalinio direktorato generalinis direktorius.
   2.   Centrinės SIS II vietos saugumo pareigūnas užtikrina, kad pagrindinėje CS-SIS būtų įgyvendintos šiame sprendime nurodytos saugumo priemonės ir būtų laikomasi saugumo procedūrų. Kiek tai susiję su atsargine CS-SIS, Centrinės SIS II vietos saugumo pareigūnas taip pat užtikrina, kad būtų įgyvendintos šiame sprendime nurodytos saugumo priemonės, išskyrus nurodytas 9 straipsnyje, ir būtų laikomasi su jomis susijusių saugumo procedūrų.
   3.   Centrinės SIS II vietos saugumo pareigūnas gali pavesti savo užduotis pavaldiems darbuotojams. Turi būti vengiama interesų konfliktų atliekant šias užduotis ir einant kitas oficialias pareigas. Nurodomas telefono numeris ir adresas, kad bet kuriuo metu būtų galima susisiekti su vietos saugumo pareigūnu arba jį pavaduojančiu darbuotoju.
   4.   Centrinės SIS II vietos saugumo pareigūnas, laikydamasis 1 dalies nuostatų, atlieka užduotis, susijusias su saugumo priemonėmis, kurios turi būti taikomos pagrindinės CS-SIS ir atsarginės CS-SIS patalpose, visų pirma:

               a)

               atlieka vietos operacijų saugumo užtikrinimo užduotis, įskaitant užkardų patikrą, reguliarų saugumo tikrinimą, auditą ir ataskaitų teikimą;

               b)

               stebi, kaip veiksmingai taikomas veiklos tęstinumo planas, ir užtikrina, kad reguliariai vyktų mokymai;

               c)

               užtikrina bet kokio Centrinės SIS II incidento, galinčio paveikti Centrinės SIS II arba Ryšių infrastruktūros saugumą, įrodymus ir apie tai praneša sistemos saugumo pareigūnui;

               d)

               informuoja sistemos saugumo pareigūną apie būtinybę keisti saugumo politiką;

               e)

               stebi, kad visi rangovai, įskaitant subrangovus, kokiu nors būdu įtraukti į Centrinės SIS II operacijų valdymą, vadovautųsi šiuo sprendimu ir saugumo politika;

               f)

               užtikrina, kad darbuotojai būtų supažindinti su savo pareigomis ir stebi, kaip vadovaujamasi saugumo politika;

               g)

               stebi IT saugumo naujoves ir užtikrina, kad darbuotojai būtų tinkamai parengti;

               h)

               rengia informaciją apie saugumo politikos kūrimą, atnaujinimą ir peržiūrą ir teikia atitinkamus pasiūlymo variantus, kaip numatyta 7 straipsnyje.

         4 straipsnis
   Ryšių infrastruktūros vietos saugumo pareigūnas
   1.   Nepažeisdama 8 straipsnio nuostatų, Komisija iš savo tarnautojų paskiria Ryšių infrastruktūros vietos saugumo pareigūną. Turi būti vengiama interesų konfliktų einant vietos saugumo pareigūno ir kitas oficialias pareigas. Ryšių infrastruktūros vietos saugumo pareigūną skiria Komisijos Teisingumo, laisvės ir saugumo generalinio direktorato generalinis direktorius.
   2.   Ryšių infrastruktūros vietos saugumo pareigūnas stebi, kaip veikia Ryšių infrastruktūra, ir užtikrina, kad būtų įgyvendintos saugumo priemonės ir laikomasi saugumo procedūrų.
   3.   Ryšių infrastruktūros vietos saugumo pareigūnas gali pavesti savo užduotis pavaldiems darbuotojams. Turi būti vengiama interesų konfliktų atliekant šias užduotis ir einant kitas oficialias pareigas. Nurodomas telefono numeris ir adresas, kad bet kuriuo metu būtų galima susisiekti su vietos saugumo pareigūnu arba jį pavaduojančiu darbuotoju.
   4.   Ryšių infrastruktūros vietos saugumo pareigūnas atlieka užduotis, susijusias su saugumo priemonėmis, kurios turi būti taikomos Ryšių infrastruktūrai, visų pirma:

               a)

               atlieka visas su Ryšių infrastruktūra susijusių operacijų saugumo užtikrinimo užduotis, įskaitant užkardų patikrą, reguliarų saugumo tikrinimą, auditą ir ataskaitų teikimą;

               b)

               stebi, kaip veiksmingai taikomas veiklos tęstinumo planas, ir užtikrina, kad reguliariai vyktų mokymai;

               c)

               užtikrina bet kokio Ryšių infrastruktūros incidento, galinčio paveikti Centrinės SIS II arba Ryšių infrastruktūros saugumą, įrodymus ir apie tai praneša sistemos saugumo pareigūnui;

               d)

               informuoja sistemos saugumo pareigūną apie būtinybę keisti saugumo politiką;

               e)

               stebi, kad visi rangovai, įskaitant subrangovus, kokiu nors būdu įtraukti į Ryšių infrastruktūros valdymą, vadovautųsi šiuo sprendimu ir saugumo politika;

               f)

               užtikrina, kad darbuotojai būti supažindinti su savo pareigomis ir stebi, kaip vadovaujamasi saugumo politika;

               g)

               stebi IT saugumo naujoves ir užtikrina, kad darbuotojai būti tinkamai parengti;

               h)

               rengia informaciją apie saugumo politikos kūrimą, atnaujinimą ir peržiūrą ir teikia atitinkamus pasiūlymo variantus, kaip numatyta 7 straipsnyje.

         5 straipsnis
   Saugumo incidentai
   1.   Bet koks įvykis, kuris paveikė arba galėjo paveikti SIS II saugumą ir gali padaryti SIS II žalos arba sukelti nuostolių, laikomas saugumo incidentu, ypač jei buvo pasinaudota prieiga prie duomenų arba kilo ar galėjo kilti pavojus duomenų prieinamumui, vientisumui ir konfidencialumui.
   2.   Saugumo incidentai valdomi taip, kad būtų greitai, veiksmingai ir tinkamai reaguojama laikantis saugumo politikos nuostatų. Turi būti nustatomos saugumo atkūrimo įvykus incidentui procedūros.
   3.   Valstybė narė informuojama apie saugumo incidentą, kuris paveikė arba galėjo paveikti SIS II veikimą toje valstybėje narėje ar jos įrašytų arba išsiųstų duomenų prieinamumą, vientisumą ir konfidencialumą. Apie saugumo incidentus pranešama Komisijos duomenų apsaugos pareigūnui.
   6 straipsnis
   Incidentų valdymas
   1.   Visi darbuotojai ir rangovai, dalyvaujantys tobulinant, valdant arba naudojant SIS II, privalo užfiksuoti bet kokias pastebėtas arba įtariamas Ryšių infrastruktūros saugumo spragas ir apie jas pranešti Ryšių infrastruktūros sistemos saugumo pareigūnui arba vietos saugumo pareigūnui.
   2.   Pastebėjęs bet kokį incidentą, kuris paveikė arba galėjo paveikti SIS II saugumą, Ryšių infrastruktūros vietos saugumo pareigūnas kuo skubiau apie tai raštu informuoja sistemos saugumo pareigūną ir prireikus nacionalinę ryšių palaikymo instituciją SIS II saugumo klausimais, jei konkrečioje valstybėje narėje tokia institucija yra, arba – ypatingos skubos atveju – kitomis ryšio priemonėmis. Pranešime aprašomas saugumo incidentas, pavojaus laipsnis, galimos pasekmės ir priemonės, kurių imtasi arba reikėtų imtis pavojui sumažinti.
   3.   Ryšių infrastruktūros vietos saugumo pareigūnas nedelsiant užtikrina visus su saugumo incidentu susijusius įrodymus. Kiek įmanoma pagal galiojančias duomenų apsaugos nuostatas, sistemos saugumo pareigūno prašymu jam pateikiami tokie įrodymai.
   4.   Saugumo politikos nuostatose apibrėžiamos grįžtamosios informacijos procedūros, suvaldžius ir pašalinus incidentą, siekiant užtikrinti, kad informacija apie saugumo incidento rūšį, valdymą ir baigtį būtų pranešama Ryšių infrastruktūros sistemos saugumo pareigūnui ir vietos saugumo pareigūnui.
   5.   Šio straipsnio 1–4 dalys mutatis mutandis taikomos Centrinės SIS II incidentams. Šiuo atžvilgiu visos 1–4 dalių nuorodos į Ryšių infrastruktūros vietos saugumo pareigūną reiškia nuorodą į Centrinės SIS II vietos saugumo pareigūną.
   III.   SKYRIUS

      SAUGUMO PRIEMONĖS

   7 straipsnis
   Saugumo politika
   1.   Teisingumo, laisvės ir saugumo generalinio direktorato generalinis direktorius formuoja, atnaujina ir reguliariai peržiūri privalomą laikytis saugumo politiką, kaip numatyta šiame sprendime. Saugumo politikos nuostatose numatomos išsamios apsaugos nuo grėsmės Ryšių infrastruktūros prieinamumui, vientisumui ir konfidencialumui procedūros ir priemonės, įskaitant nepaprastosios padėties planą, kad būtų užtikrintas tinkamas šiuo sprendimu reikalaujamas saugumo lygis. Saugumo politika atitinka šio sprendimo nuostatas.
   2.   Saugumo politika grindžiama rizikos įvertinimu. Saugumo politikos priemonės turi būti proporcingos nustatytai rizikai.
   3.   Rizikos įvertinimas ir saugumo politika atnaujinama, jei tai būtina dėl technologinių pokyčių, nustačius naują grėsmę arba susiklosčius kitoms aplinkybėms. Saugumo politika bent kuriuo atveju peržiūrima kasmet, siekiant užtikrinti, kad ja vis dar tinkamai atsižvelgiama į naujausią rizikos įvertinimą arba bet kokius neseniai nustatytus technologinius pokyčius, grėsmę ar kitas reikšmingas aplinkybes.
   4.   Saugumo politiką rengia sistemos saugumo pareigūnas derindamas su Centrinės SIS II vietos saugumo pareigūnu ir Ryšių infrastruktūros vietos saugumo pareigūnu.
   5.   Šio straipsnio 1–4 dalys mutatis mutandis taikomos Centrinės SIS II saugumo politikai. Šiuo atžvilgiu visos 1–4 dalių nuorodos į Ryšių infrastruktūros vietos saugumo pareigūną reiškia nuorodą į Centrinės SIS II vietos saugumo pareigūną.
   8 straipsnis
   Saugumo priemonių įgyvendinimas
   1.   Šiame sprendime ir saugumo politikoje nustatytoms užduotims ir reikalavimams įgyvendinti, įskaitant vietos saugumo pareigūno paskyrimą, gali būti sudaromos rangos sutartys su privačiomis arba valstybinėmis įstaigomis arba šios užduotys gali būti joms pavedamos.
   2.   Tokiu atveju Komisija, sudarydama teisiškai privalomą susitarimą, užtikrina, kad būtų visapusiškai laikomasi šiame sprendime ir saugumo politikos nuostatose numatytų reikalavimų. Jei pavedama paskirti vietos saugumo pareigūną arba dėl jo paskyrimo sudaroma rangos sutartis, Komisija, sudarydama teisiškai privalomą susitarimą, užtikrina, kad su ja bus konsultuojamasi dėl vietos saugumo pareigūnu skiriamo asmens.
   9 straipsnis
   Patekimo į patalpas kontrolė
   1.   Teritorijų, kuriose yra duomenų tvarkymo patalpos, apsauga užtikrinama įrengiant saugumo zoną su tinkamomis užkardomis ir patekimo kontrole.
   2.   Saugumo zonoje nustatomos saugios patalpos fiziniams objektams (inventoriui), įskaitant aparatinę įrangą, duomenų laikmenas ir pultus, planus ir kitus SIS II dokumentus, taip pat kabinetams ir kitoms darbuotojų, eksploatuojančių SIS II, darbo vietoms apsaugoti. Šios saugios patalpos apsaugomos įvedant tinkamą patekimo kontrolę, kad patekti galėtų tik leidimus turintys darbuotojai. Darbas saugiose patalpose reglamentuojamas išsamiomis saugumo politikos nuostatose įtvirtintomis saugumo taisyklėmis.
   3.   Kabinetams, patalpoms ir įrangai numatomos ir instaliuojamos fizinės saugumo priemonės. Prieigos vietos, kaip antai tiekimo bei iškrovimo zonos, ir kitos vietos, kur į patalpas gali patekti leidimų neturintys asmenys, kontroliuojamos ir, jei įmanoma, izoliuojamos nuo duomenų tvarkymo patalpų, kad į jas nepatektų pašaliniai.
   4.   Fizinė saugumo zonos apsauga nuo gaivalinės arba žmogaus sukeltos nelaimės padarytos žalos numatoma ir taikoma proporcingai rizikos laipsniui.
   5.   Įranga apsaugoma nuo fizinių ir aplinkos pavojų ir nuo galimybių ja pasinaudoti pašaliniams.
   6.   Jei Komisijai tokia informacija žinoma, ji į 2 straipsnio 3 dalies h punkte nurodytą sąrašą įtraukia ryšių palaikymo instituciją, atsakingą už šio straipsnio nuostatų įgyvendinimo patalpose, kuriose yra atsarginė CS-SIS, stebėseną.
   10 straipsnis
   Duomenų laikmenų ir inventoriaus kontrolė
   1.   Keičiamosios laikmenos su duomenimis apsaugomos nuo neteisėtos prieigos, piktnaudžiavimo arba sugadinimo, o jų skaitomumas užtikrinamas visą duomenų gyvavimo laiką.
   2.   Nebereikalingos laikmenos šalinamos patikimai ir saugiai laikantis išsamių procedūrų, kurios turi būti apibrėžtos saugumo politikos nuostatose.
   3.   Sudarant inventoriaus aprašą, užtikrinama informacija apie laikymo vietą, numatytą saugojimo trukmę ir prieigos leidimus.
   4.   Visas svarbus Ryšių infrastruktūros inventorius identifikuojamas, kad jį būtų galima apsaugoti atsižvelgiant į jo svarbą. Vedamas nuolat atnaujinamas svarbios IT įrangos registras.
   5.   Ryšių infrastruktūros dokumentai nuolat atnaujinami. Šie dokumentai apsaugomi nuo galimybės neteisėtai su jais susipažinti.
   6.   Šio straipsnio 1–5 dalys mutatis mutandis taikomos Centrinei SIS II. Šiuo atžvilgiu visos nuorodos į Ryšių infrastruktūrą reiškia nuorodą į Centrinę SIS II.
   11 straipsnis
   Laikymo kontrolė
   1.   Tinkamų priemonių imamasi siekiant užtikrinti deramą duomenų laikymą ir užkirsti kelią neteisėtai prieigai prie jų.
   2.   Visi įrangos komponentai, kuriuose yra atminties laikmena, prieš juos šalinant patikrinami, siekiant užtikrinti, kad neskelbtini duomenys buvo ištrinti arba visiškai pakeisti, arba saugiai sunaikinami.
   12 straipsnis
   Slaptažodžio patikra
   1.   Visi slaptažodžiai laikomi saugiai ir naudojami konfidencialiai. Slaptažodis nedelsiant keičiamas arba atitinkama paskyra išjungiama įtarus, kad slaptažodis buvo atskleistas. Naudojama unikali ir individuali naudotojų tapatybė.
   2.   Siekiant užkirsti kelią neteisėtai prieigai, saugumo politikos nuostatose apibrėžiamos registravimosi ir išsiregistravimo procedūros.
   13 straipsnis
   Prieigos kontrolė
   1.   Saugumo politikoje nustatomos formalios darbuotojų registravimosi ir išsiregistravimo procedūros, kuriomis operacijų valdymo tikslais suteikiama arba panaikinama prieiga prie SIS II aparatinės ir programinės įrangos. Atitinkamų prieigos duomenų (slaptažodžių arba kitų tinkamų priemonių) suteikimas ir naudojimas kontroliuojamas pasitelkiant saugumo politikoje apibrėžtą formalią valdymo procedūrą.
   2.   Prieiga prie SIS II aparatinės ir programinės įrangos Centrinėje SIS:

               i)

               suteikiama tik leidimus turintiems asmenims;

               ii)

               suteikiama tik tais atvejais, kai siekiama teisėto tikslo pagal Reglamento (EB) Nr. 1987/2006 45 straipsnį ir Tarybos sprendimo 2007/533/TVR 61 straipsnį arba Reglamento (EB) Nr. 1987/2006 50 straipsnio 2 dalį ir Tarybos sprendimo 2007/533/TVR 66 straipsnio 2 dalį;

               iii)

               neviršija trukmės ir apimties, reikalingos prieigos tikslui pasiekti ir

               iv)

               ja naudojamasi tik laikantis saugumo politikoje apibrėžtinos prieigos kontrolės tvarkos.

         3.   Centrinėje CS-SIS naudojami tik Centrinės SIS II vietos saugumo pareigūno leisti pultai ir programinė įranga. Ribojamas ir kontroliuojamas sisteminių programų, kuriomis gali būti keičiama sistemų ir programų kontrolė, naudojimas. Numatomos programinės įrangos diegimo kontrolės procedūros.
   14 straipsnis
   Ryšių kontrolė
   Ryšių infrastruktūra stebima siekiant užtikrinti informacijos mainų prieinamumą, vientisumą ir konfidencialumą. Per ryšių infrastruktūrą perduodamiems duomenims apsaugoti naudojamos kriptografinės priemonės.
   15 straipsnis
   Įvedinių kontrolė
   Centrinės SIS II vietos saugumo pareigūnas stebi asmenų, turinčių teisę iš CS-SIS prieiti prie SIS II programinės įrangos, paskyras. Šių paskyrų naudojimas, taip pat trukmė ir naudotojo tapatybė registruojama.
   16 straipsnis
   Transporto kontrolė
   1.   Saugumo politikoje apibrėžiamos tinkamos priemonės, kuriomis užkertamas kelias neteisėtam asmens duomenų skaitymui, kopijavimui, keitimui arba trynimui juos perduodant į SIS II ar iš jos arba transportuojant duomenų laikmenas. Saugumo politikoje įtvirtinamos nuostatos, kuriomis numatoma, kokios siuntimo arba transportavimo rūšys tinkamos, ir nustatomos atskaitomybės už objektų transportavimą ir jų pristatymą į paskirties vietą procedūros. Duomenų laikmenose neturi būti jokių kitų duomenų, išskyrus siųstinus.
   2.   Trečiųjų asmenų teikiamoms paslaugoms, apimančioms duomenų prieigą, tvarkymą, perdavimą ar duomenų tvarkymo įrangos valdymą arba teikiančioms papildomus produktus ar paslaugas duomenų tvarkymo įrangai, taikoma tinkamai integruota saugumo kontrolė.
   17 straipsnis
   Ryšių infrastruktūros saugumas
   1.   Ryšių infrastruktūra tinkamai valdoma ir kontroliuojama siekiant ją apsaugoti nuo grėsmių ir užtikrinti jos pačios bei Centrinės SIS II, įskaitant per ją vykdomus duomenų mainus, saugumą.
   2.   Visų tinklo paslaugų saugumo savybės, teikiamos paslaugos ir valdymo reikalavimai nustatomi su paslaugų teikėju sudaromame tinklo aptarnavimo susitarime.
   3.   Apsaugomi ne tik SIS II prieigos taškai, bet ir visos galimos papildomos Ryšių infrastruktūros naudojamos paslaugos. Tinkamos priemonės apibrėžiamos saugumo politikos nuostatose.
   18 straipsnis
   Stebėsena
   1.   Prisijungimo įrašų duomenys, nurodyti Reglamento (EB) Nr. 1987/2006 18 straipsnio 1 dalyje ir Sprendimo 2007/533/TVR 18 straipsnio 1 dalyje, apie kiekvieną prieigą prie CS-SIS laikomų asmens duomenų ir visą keitimąsi jais saugiai laikomi ir turi būti prieinami iš pagrindinės CS–SIS ir atsarginės CS-SIS patalpų ne ilgesnį kaip Reglamento (EB) Nr. 1987/2006 18 straipsnio 3 dalyje ir Sprendimo 2007/533/TVR 18 straipsnio 3 dalyje nurodytą laikotarpį.
   2.   Saugumo politikos nuostatose apibrėžiamos duomenų tvarkymo įrangos stebėsenos ir galimų jos klaidų fiksavimo procedūros, o stebėsenos rezultatai reguliariai peržiūrimi. Prireikus imamasi tinkamų veiksmų.
   3.   Prisijungimo įrašymo įranga ir prisijungimo įrašai apsaugomi nuo klastojimo ir neteisėtos prieigos, siekiant atitikti duomenų rinkimo reikalavimus ir saugoti įrodymus duomenų laikymo laikotarpiu.
   19 straipsnis
   Kriptografinės priemonės
   Kriptografinės priemonės naudojamos prireikus apsaugoti informaciją. Jų naudojimui, įskaitant tikslą ir sąlygas, turi iš anksto pritarti sistemos saugumo pareigūnas.
   IV.   SKYRIUS

      ŽMOGIŠKŲJŲ IŠTEKLIŲ SAUGUMAS

   20 straipsnis
   Personalo aprašai
   1.   Saugumo politikos nuostatose apibrėžiamos asmenų, turinčių prieigos prie Centrinės SIS II teisę, funkcijos ir atsakomybė.
   2.   Saugumo politikos nuostatose apibrėžiamos asmenų, turinčių prieigos prie Ryšių infrastruktūros teisę, funkcijos ir atsakomybė.
   3.   Komisijos darbuotojų, rangovų ir darbuotojų, įtrauktų į operacijų valdymą, saugumo užduotys ir atsakomybė apibrėžiamos, įtvirtinamos dokumentuose ir pranešamos atitinkamiems asmenims. Komisijos darbuotojų užduotys ir atsakomybė nurodomos pareigybių aprašuose ir tiksluose, rangovų – sutartyse arba paslaugų teikimo susitarimuose.
   4.   Su visais asmenimis, kuriems netaikomos Europos Sąjungos ar valstybių narių valstybės tarnybos nuostatos, sudaromi konfidencialumo ir paslapčių neatskleidimo susitarimai. Darbuotojai, turintys dirbti su SIS II duomenimis, turi būti patikrinami saugumo požiūriu arba gauti pažymėjimą pagal išsamias saugumo politikos nuostatose įtvirtintas procedūras.
   21 straipsnis
   Personalo duomenys
   1.   Visi darbuotojai ir rangovai dalyvauja jų pareigas atitinkančiuose mokymuose saugumo sampratos, teisės reikalavimų, politikos gairių ir procedūrų klausimais.
   2.   Saugumo politikos nuostatose nustatomos darbuotojų ir rangovų pareigos, susijusios su darbo keitimu arba darbo santykių pasibaigimu, kai baigiasi darbo santykiai arba sutartis, ir inventoriaus grąžinimo bei prieigos teisių atšaukimo tvarka.
   V.   SKYRIUS

      BAIGIAMOJI NUOSTATA

   22 straipsnis
   Taikymas
   1.   Šis sprendimas pradedamas taikyti nuo Tarybos, vadovaujantis Reglamento (EB) Nr. 1987/2006 55 straipsnio 2 dalimi ir Sprendimo 2007/533/TVR 71 straipsnio 2 dalimi nustatytos datos.
   2.   1 straipsnio 1 dalis, 2 straipsnio 1 dalis, 2 straipsnio 3 dalies b, d, f ir i punktai, 3 straipsnis, 6 straipsnio 5 dalis, 7 straipsnio 5 dalis, 9 straipsnio 6 dalis, 10 straipsnio 6 dalis, 13 straipsnio 2 ir 3 dalys, 15 straipsnis, 18 straipsnis ir 20 straipsnio 1 dalis galioja tol, kol Valdymo institucija pradės vykdyti savo įsipareigojimus.

      Priimta Briuselyje 2010 m. gegužės 4 d.

            Komisijos vardu

            Pirmininkas

         José Manuel BARROSO

      (1)  OL L 381, 2006 12 28, p. 4.

      (2)  OL L 205, 2007 8 7, p. 63.

      (3)  OL L 8, 2001 1 12, p. 1.


title: 2011/684/CFSP: 2011 m. spalio 13 d. Tarybos sprendimas 2011/684/BUSP, kuriuo iš dalies keičiamas Sprendimas 2011/273/BUSP dėl ribojamųjų priemonių Sirijai

text:
14.10.2011

               LT

               Europos Sąjungos oficialusis leidinys

               L 269/33

         TARYBOS SPRENDIMAS 2011/684/BUSP
   2011 m. spalio 13 d.
   kuriuo iš dalies keičiamas Sprendimas 2011/273/BUSP dėl ribojamųjų priemonių Sirijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. gegužės 9 d. Taryba priėmė Sprendimą 2011/273/BUSP dėl ribojamųjų priemonių Sirijai (1);

               (2)

               atsižvelgiant į sudėtingą padėtį Sirijoje, dar vienam subjektui turėtų būti taikomos Sprendime 2011/273/BUSP nustatytos ribojamosios priemonės, kad būtų užkirstas kelias tam subjektui naudotis šiuo metu jo nuosavybės teise turimomis, valdomomis arba kontroliuojamomis lėšomis ar ekonominiais ištekliais siekiant teikti finansinę paramą Sirijos režimui, tuo pačiu leidžiant laikinai naudotis įšaldytomis lėšomis ar ekonominiais ištekliais, kuriuos tas subjektas gavo vėliau, kad būtų finansuojama prekyba su į sąrašą neįtrauktais asmenimis ir subjektais;

               (3)

               Sprendimas 2011/273/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Tarybos sprendimas 2011/273/BUSP iš dalies keičiamas taip:

               1)

               3 straipsnis iš dalies keičiamas taip:

                           i)

                           1 dalis pakeičiama taip:
                           „1.   Valstybės narės imasi būtinų priemonių, kad I priede išvardytiems asmenims, kurie yra atsakingi už smurtines represijas prieš civilius gyventojus Sirijoje, taip pat iš režimo naudos gaunantiems arba jį remiantiems asmenims ir su jais susijusiems asmenims nebūtų leidžiama atvykti į jų teritoriją ar vykti per ją tranzitu.“

                           ii)

                           8 dalis pakeičiama taip:
                           „8.   Tais atvejais, kai pagal 3, 4, 5, 6 ir 7 dalis valstybė narė leidžia I priede išvardytiems asmenims atvykti į jos teritoriją ar vykti per ją tranzitu, šis leidimas galioja tik tuo tikslu, kuriuo jis buvo suteiktas, ir tik atitinkamam asmeniui.“

               2)

               4 straipsnis iš dalies keičiamas taip:

                           i)

                           1 ir 2 dalys pakeičiamos taip:
                           „1.   Įšaldomos visos I ir II prieduose išvardytiems asmenims, kurie yra atsakingi už smurtines represijas prieš civilius gyventojus Sirijoje, taip pat iš režimo naudos gaunantiems arba jį remiantiems asmenims ir su jais susijusiems asmenims ir subjektams priklausančios arba jų nuosavybės teise turimos, valdomos arba kontroliuojamos lėšos ir ekonominiai ištekliai.
                           2.   Lėšos ar ekonominiai ištekliai negali būti tiesiogiai ar netiesiogiai atiduoti naudotis I ir II prieduose išvardytiems fiziniams ar juridiniams asmenims arba subjektams arba jų naudai.“

                           ii)

                           3 dalies a punktas pakeičiamas taip:

                                       „a)

                                       būtini I ir II prieduose išvardytų asmenų ir jų išlaikomų šeimos narių pagrindiniams poreikiams tenkinti, įskaitant mokėjimus už maisto produktus, nuomą ar hipoteką, vaistus ir medicininį gydymą, mokesčius, draudimo įmokas ir mokesčius už komunalines paslaugas;“;

                           iii)

                           4 dalies a punktas pakeičiamas taip:

                                       „a)

                                       lėšos arba ekonominiai ištekliai yra teismo, administracine ar arbitražo tvarka suvaržyti, kai toks suvaržymas nustatytas iki tos dienos, kurią 4 straipsnio 1 dalyje nurodytas fizinis ar juridinis asmuo arba subjektas buvo įtrauktas į I ir II prieduose esantį sąrašą, arba jei tos lėšos ar ekonominiai ištekliai yra teismo, administracinio ar arbitražo sprendimo, priimto iki tos dienos, objektas;“;

                           iv)

                           4 dalies c punktas pakeičiamas taip:

                                       „c)

                                       toks suvaržymas arba sprendimas nėra naudingas I ir II prieduose išvardytiems fiziniams ar juridiniams asmenims arba subjektams; ir“;

                           v)

                           papildoma šia dalimi:
                           „5a.   1 dalimi neužkertamas kelias į II priedo sąrašą įtrauktam nurodytam subjektui dviejų mėnesių po jo įtraukimo į sąrašą dienos laikotarpiu atlikti mokėjimą iš įšaldytų lėšų ar ekonominių išteklių, kuriuos tas subjektas gavo po jo įtraukimo į sąrašą dienos, kai tokį mokėjimą reikia atlikti pagal sutartį, susijusią su prekybos finansavimu, su sąlyga, kad atitinkama valstybė narė nustatė, jog to mokėjimo tiesiogiai ar netiesiogiai negaus asmuo ar subjektas, nurodytas 1 dalyje.“

               3)

               4a straipsnis papildomas taip:
               „4a straipsnis
               Nepatenkinami jokie nurodytų asmenų ar subjektų, įtrauktų į I ir II priedų sąrašus, arba kitų Sirijos asmenų ar subjektų, įskaitant Sirijos Vyriausybę, jos valstybines įstaigas, įmones ir agentūras, arba asmenų ar subjektų, pateikusių ieškinį tų asmenų ar subjektų vardu ar jų naudai, ieškiniai, įskaitant ieškinius dėl kompensavimo ar žalos atlyginimo arba kitus tokios rūšies ieškinius, pavyzdžiui, priešpriešinius ieškinius, baudas arba ieškinius pagal garantiją, prašymus pratęsti obligacijos ar finansinės garantijos terminą arba jas apmokėti, įskaitant ieškinius, atsirandančius dėl akredityvų ir panašių priemonių, kurie yra susiję su sutartimi ar sandoriu, kurio vykdymui tiesioginį ar netiesioginį, visapusišką arba dalinį poveikį turėjo taikomos priemonės, numatytos šiame sprendime.“

               4)

               5 straipsnio 1 dalis pakeičiama taip:
               „1.   Valstybės narės arba Sąjungos vyriausiojo įgaliotinio užsienio reikalams ir saugumo politikai pasiūlymu Taryba sudaro I ir II prieduose pateiktus sąrašus ir juos iš dalies keičia.“

               5)

               6 straipsnis pakeičiamas taip:
               „6 straipsnis
               1.   I ir II prieduose nurodomos atitinkamų asmenų ir subjektų įtraukimo į sąrašą priežastys.
               2.   Be to, I ir II prieduose pateikiama informacija, jei jos turima, būtina atitinkamų asmenų arba subjektų tapatybei nustatyti. Teikiant informaciją apie asmenis gali būti nurodomas vardas ir pavardė, įskaitant slapyvardžius, gimimo data ir vieta, pilietybė, paso ir asmens tapatybės kortelės numeriai, lytis, adresas, jei žinomas, taip pat pareigos ar profesija. Teikiant informaciją apie subjektus gali būti nurodomas pavadinimas, registracijos vieta ir data, registracijos numeris ir veiklos vykdymo vieta.“

         2 straipsnis
   Sprendimo 2011/273/BUSP priedas tampa I priedu.
   3 straipsnis
   Šio sprendimo priedas pridedamas prie Sprendimo 2011/273/BUSP kaip jo II priedas.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. spalio 13 d.

            Tarybos vardu

            Pirmininkas

         M. DOWGIELEWICZ

      (1)  OL L 121, 2011 5 10, p. 11.

      PRIEDAS

            „II PRIEDAS

               4 straipsnio 1 dalyje nurodytų subjektų sąrašas

               Subjektai

                        Pavadinimas

                        Identifikavimo informacija

                        Įtraukimo į sąrašą priežastys

                        Įtraukimo į sąrašą data

                        1.

                           Commercial Bank of Syria (Sirijos komercijos bankas)

                                    —

                                    Damascus Branch, P.O. Box 2231, Moawiya St., Damaskas, Sirija;- P.O. Box 933, Yousef Azmeh Square, Damaskas, Sirija;

                                    —

                                    Aleppo Branch, P.O. Box 2, Kastel Hajjarin St., Alepas, Sirija;

                              SWIFT/BIC CMSY SY DA; visi biurai visame pasaulyje [NPWMD]
                        Interneto svetainė: http://cbs-bank.sy/En-index.php
                        Tel.: +963 11 2218890
                        Faks.: +963 11 2216975
                        bendroji vadovybė: dir.cbs@mail.sy

                        Valstybės valdomas bankas, teikiantis režimui finansinę paramą.

                        13.10.2011“


title: 2007 m. spalio 25 d. ELPA valstybių nuolatinio komiteto sprendimas Nr. 1/2007/SC, iš dalies keičiantis 2004 m. rugsėjo 23 d. nuolatinio komiteto sprendimą Nr. 5/2004/SC, kuriuo nustatomas sąnaudų paskirstymo principas EEE finansiniam mechanizmui

text:
8.5.2008

               LT

               Europos Sąjungos oficialusis leidinys

               L 122/32

         ELPA VALSTYBIŲ NUOLATINIO KOMITETO SPRENDIMAS

   Nr. 1/2007/SC
   2007 m. spalio 25 d.
   iš dalies keičiantis 2004 m. rugsėjo 23 d. nuolatinio komiteto sprendimą Nr. 5/2004/SC, kuriuo nustatomas sąnaudų paskirstymo principas EEE finansiniam mechanizmui
   ELPA VALSTYBIŲ NUOLATINIS KOMITETAS,
   atsižvelgdamas į Europos ekonominės erdvės susitarimą su pakeitimais, padarytais Protokolu, patikslinančiu Europos ekonominės erdvės susitarimą (toliau – EEE susitarimas),
   atsižvelgdamas į 38a protokolą dėl EEE finansinio mechanizmo, įtraukto į EEE susitarimą Susitarimu dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos dalyvavimo Europos ekonominėje erdvėje ir iš dalies pakeisto Susitarimu dėl Bulgarijos Respublikos ir Rumunijos dalyvavimo Europos ekonominėje erdvėje,
   atsižvelgdamas į 2004 m. rugsėjo 23 d. ELPA valstybių nuolatinio komiteto sprendimą Nr. 5/2004/SC, kuriuo nustatomas sąnaudų paskirstymo principas EEE finansiniam mechanizmui,
   atsižvelgdamas į tai, kad šiuo metu Lichtenšteinas gali pateikti oficialius bendrojo vidaus produkto (BVP) duomenis,
   NUSPRENDĖ:
   1 straipsnis
   Nuolatinio komiteto sprendimo Nr. 5/2004/SC, kuriuo nustatomas sąnaudų paskirstymo principas EEE finansiniam mechanizmui, priedo 6 ir 7 dalys pakeičiamos taip:

                  „6.

                  BVP duomenys, kuriais turi būti paremti konkrečių t metų įnašai, pateikiami iki tų pačių metų vasario 1 d. ir siejami su t-4, t-3 ir t-2 metais. Lichtenšteino naudojami turimi trejų paskutinių metų duomenys.“

   2 straipsnis
   Šis sprendimas įsigalioja nedelsiant. Pirmą kartą jis taikomas išmokant 2007–2008 m. dalį.
   3 straipsnis
   Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

      Priimta Briuselyje, 2007 m. spalio 25 d.

            Nuolatinio komiteto vardu

            Pirmininkas

         Stefán Haukur JÓHANNESSON

            Generalinis Sekretorius

         Kåre BRYN


title: 2012/488/ES: 2012 m. birželio 22 d. Tarybos sprendimas dėl Europos Sąjungos pozicijos Prekybos ir darnaus vystymosi komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimu, kurios ji laikysis dėl Pilietinės visuomenės forumo veiklos ir dėl ekspertų grupės, kuri turėtų nagrinėti Prekybos ir darnaus vystymosi komiteto veiklos sričiai priklausančius klausimus, sudarymo

text:
28.8.2012

               LT

               Europos Sąjungos oficialusis leidinys

               L 231/1

         TARYBOS SPRENDIMAS
   2012 m. birželio 22 d.
   dėl Europos Sąjungos pozicijos Prekybos ir darnaus vystymosi komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimu, kurios ji laikysis dėl Pilietinės visuomenės forumo veiklos ir dėl ekspertų grupės, kuri turėtų nagrinėti Prekybos ir darnaus vystymosi komiteto veiklos sričiai priklausančius klausimus, sudarymo
   (2012/488/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               2007 m. balandžio 23 d. Taryba įgaliojo Komisiją Europos Sąjungos ir jos valstybių narių vardu vesti derybas su Korėjos Respublika dėl laisvosios prekybos susitarimo;

               (2)

               Europos Sąjungos bei jos valstybių narių ir Korėjos Respublikos laisvosios prekybos susitarimas (1) (toliau – Susitarimas) pasirašytas 2010 m. spalio 6 d.;

               (3)

               pagal Susitarimo 15.10 straipsnio 5 dalį Susitarimas laikinai taikomas nuo 2011 m. liepos 1 d., su sąlyga, kad jis bus sudarytas vėliau;

               (4)

               Susitarimo 13.13 straipsnio 1 dalyje nustatyta, kad šalys ne vėliau kaip per metus nuo Susitarimo įsigaliojimo Prekybos ir darnaus vystymosi (PDV) komiteto (toliau – ES ir Korėjos prekybos ir darnaus vystymosi komitetas) sprendimu susitaria dėl Pilietinės visuomenės forumo veiklos;

               (5)

               Susitarimo 13.15 straipsnio 3 dalyje numatyta galimybė sudaryti sąrašą asmenų, kurie gali būti pakviesti į ekspertų grupę nagrinėti su PDV skyriumi susijusius klausimus, kurių per Vyriausybines konsultacijas nepavyko tinkamai išspręsti;

               (6)

               Sąjunga turėtų nustatyti poziciją, kurios ji laikysis dėl Pilietinės visuomenės forumo veiklos ir dėl asmenų, kurie gali būti pakviesti atlikti ekspertų funkcijas, sąrašo sudarymo,

         PRIĖMĖ ŠĮ SPRENDIMĄ:
   1 straipsnis
   Sąjungos pozicija ES ir Korėjos prekybos ir darnaus vystymosi komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimu, kurios ji laikysis dėl:

               a)

               Susitarimo 13.13 straipsnio 1 dalyje numatyto Pilietinės visuomenės forumo veiklos ir

               b)

               kvalifikuotų asmenų, galinčių būti ekspertų grupės nariais, sąrašo sudarymo, kaip nustatyta Susitarimo 13.15 straipsnio 3 dalyje,

         grindžiama prie šio sprendimo pridedamais ES ir Korėjos prekybos ir darnaus vystymosi komiteto sprendimų projektais.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. birželio 22 d.

            Tarybos vardu

            Pirmininkė

         M. VESTAGER

      (1)  OL L 127, 2011 5 14, p. 6.

      PROJEKTAS
      ES IR KORĖJOS PREKYBOS IR DARNAUS VYSTYMOSI KOMITETO SPRENDIMAS Nr. …/2012
      … m. … … d.
      dėl Pilietinės visuomenės forumo veiklos taisyklių priėmimo, kaip reikalaujama pagal Europos Sąjungos bei jos valstybių narių ir Korėjos Respublikos laisvosios prekybos susitarimo 13.13 straipsnį
      ES IR KORĖJOS PREKYBOS IR DARNAUS VYSTYMOSI KOMITETAS,
      atsižvelgdamas į Europos Sąjungos bei jos valstybių narių ir Korėjos Respublikos laisvosios prekybos susitarimą, pasirašytą 2010 m. spalio 6 d. Briuselyje (toliau – Susitarimas), ypač į jo 13.13 straipsnį,
      kadangi:

                  (1)

                  Susitarimo 13.13 straipsnyje nustatyta, kad kiekvienos Šalies vietos patarėjų grupės (-ių) nariai renkasi į Pilietinės visuomenės forumą;

                  (2)

                  Pilietinės visuomenės forume užtikrinamas proporcingas atstovavimas vietos patarėjų grupės (-ių) nariams;

                  (3)

                  Šalys ne vėliau kaip per metus nuo Susitarimo įsigaliojimo ES ir Korėjos prekybos ir darnaus vystymosi komiteto sprendimu susitaria dėl Pilietinės visuomenės forumo veiklos,

            PRIĖMĖ ŠĮ SPRENDIMĄ:
      1 straipsnis
      Šiuo sprendimu nustatomos Pilietinės visuomenės forumo veiklos taisyklės, kurios pateikiamos šio sprendimo priede.
      2 straipsnis
      Šis sprendimas įsigalioja jo priėmimo dieną.

         Priimta [vieta] [data]

            ES ir Korėjos prekybos ir darnaus vystymosi komiteto vardu

               ES ir Korėjos prekybos ir darnaus vystymosi komiteto Korėjos Respublikos bendrapirmininkis

               ES ir Korėjos prekybos ir darnaus vystymosi komiteto Europos Sąjungos bendrapirmininkis

         PRIEDAS

            PILIETINĖS VISUOMENĖS FORUMO VEIKLOS TAISYKLĖS

         1 straipsnis
         Pilietinės visuomenės forumą sudaro 12 ES vietos patarėjų grupės ir 12 Korėjos vietos patarėjų grupių narių, kuriuos paskiria pačios vietos patarėjų grupės. Narius gali lydėti ekspertai patarėjai. Tarp kiekvienos Šalies Pilietinės visuomenės forumo atstovų turi būti bent trys, atitinkamai, verslo organizacijų, profesinių sąjungų ir nevyriausybinių aplinkosaugos organizacijų atstovai.
         2 straipsnis
         Pilietinės visuomenės forumui bendrai pirmininkauja Korėja ir Europos Sąjunga. Bendrapirmininkius atitinkamai paskiria ES vietos patarėjų grupė ir Korėjos vietos patarėjų grupė(-s) iš Pilietinės visuomenės forume dalyvaujančių savo grupių narių.
         Bendrapirmininkiai sudaro Pilietinės visuomenės forumo posėdžių darbotvarkę remdamiesi atitinkamų vietos patarėjų grupių pateiktais prašymais. Be to, į darbotvarkę įtraukiami šie nuolatiniai klausimai:

                     a)

                     Šalių pateikiama informacija apie Prekybos ir darnaus vystymosi skyriaus įgyvendinimą;

                     b)

                     pagal 13.14 straipsnį rengiamų konsultacijų ir 13.15 straipsnyje nustatytos ekspertų grupės veiklos ataskaitos.

               3 straipsnis
         Pilietinės visuomenės forumas posėdžiauja bent kartą per metus, pakaitomis Briuselyje ir Seule, nebent Šalys susitartų kitaip. Neeilinis posėdis gali būti sušauktas vienos iš vietos patarėjų grupių prašymu.

      PROJEKTAS
      ES IR KORĖJOS PREKYBOS IR DARNAUS VYSTYMOSI KOMITETO SPRENDIMAS Nr. …/2012
      … m. … … d.
      dėl ekspertų grupės sudarymo pagal Europos Sąjungos bei jos valstybių narių ir Korėjos Respublikos laisvosios prekybos susitarimo 13.15 straipsnį
      ES IR KORĖJOS PREKYBOS IR DARNAUS VYSTYMOSI KOMITETAS,
      atsižvelgdamas į Europos Sąjungos bei jos valstybių narių ir Korėjos Respublikos laisvosios prekybos susitarimą, pasirašytą 2010 m. spalio 6 d. Briuselyje (toliau – „Šalys“ ir „Susitarimas“), ypač į jo 13.15 straipsnį,
      kadangi:

                  (1)

                  Šalis gali prašyti surengti ekspertų grupės posėdį klausimui, kurio per Vyriausybines konsultacijas nepavyko tinkamai išspręsti, nagrinėti;

                  (2)

                  ekspertų grupės rekomendacijų įgyvendinimą stebi ES ir Korėjos prekybos ir darnaus vystymosi komitetas;

                  (3)

                  Šalys parengė 18 asmenų sąrašą, kuris išdėstytas šio sprendimo priede,

            PRIĖMĖ ŠĮ SPRENDIMĄ:
      1 straipsnis
      Siekiant Susitarimo 13.15 straipsnio tikslų, susitariama dėl ekspertų, galinčių būti ekspertų grupės nariais, sąrašo, kuris pateikiamas šio sprendimo priede.
      2 straipsnis
      Šis sprendimas įsigalioja jo priėmimo dieną ir apie tai pranešama ES ir Korėjos prekybos komitetui.

         Priimta [vieta] [data]

            ES ir Korėjos prekybos ir darnaus vystymosi komiteto vardu

               ES ir Korėjos prekybos ir darnaus vystymosi komiteto Korėjos Respublikos bendrapirmininkis

               ES ir Korėjos prekybos ir darnaus vystymosi komiteto Europos Sąjungos bendrapirmininkis

         PRIEDAS

            EKSPERTŲ SĄRAŠAS

            Korėjos pasiūlyti ekspertai

                     Kee-whahn CHAH

                     Young Gil CHO

                     Weon Jung KIM

                     Suh-Yong CHUNG

                     Taek-Whan HAN

                     Won-Mog CHOI

            ES pasiūlyti ekspertai

                     Eddy LAURIJSSEN

                     Jorge CARDONA

                     Karin LUKAS

                     Hélène RUIZ FABRI

                     Laurence BOISSON DE CHAZOURNES

                     Geert VAN CALSTER

            Pirmininkai

                     Thomas P. PINANSKY

                     Nguyen Van TAI

                     Le HA THANH

                     Jill MURRAY

                     Ricardo MELÉNDEZ-ORTIZ

                     Nathalie BERNASCONI-OSTERWALDER